description: Euroliiga tiitlit kaitsval Moskva CSKA korvpallimeeskonnal seisab täna jätkuvates esimese vooru kohtumistes ees raske katsumus, kui võõrsil minnakse kell 20.00 vastamisi Istanbuli Galatasarayga.

title: Video: CSKA korvpallureid karastati enne tähtsat mängu omapärasel moel

maintext:
Galatasaray fänne loetakse Euroopa häälekamate sekka ja CSKA peatreener Dimitris Itoudis kasutas mängijate ettevalmistamiseks huvitavat nippi. CSKA saal oli eilse treeningu ajal loomulikult tühi, aga kõlarite heli pandi põhja ja lasti Galatasaray fännide laule ja hüüdeid.
Itoudis on sarnast lahendust kasutanud ka varem - kreeklasena teab ta väga hästi, kui lärmakad on Ateena Panathinaikose poolehoidjad ja CSKA mängijad on treeninud ka Ateena klubi fännide lärmi saatel.
Video CSKA ettevalmistusest:


description: Täna toimusid Salme Kultuurikeskuses 48. korda Eesti Meistrivõistlused kulturismis ja fitnessis.

title: Suur galerii: peeti pilkupüüdvad Eesti meistrivõistlused kulturismis ja bikiinifitnessis

maintext:
Päeva alustas laste fitnessi võistlus, mis viidi läbi neljas vanuseklassis. Kuni 7-aastaste laste arvestuses tuli võitjaks Lyneth Hirvela (Kimberi klubi). 8-9-aastaste laste arvestuses läks kuldmedal Anastassia Ussovale (Kristina Koroljak Spordiklubi). 10-11-aastaste laste seas võidutses Annika Absalon (Kimberi Klubi) ning kõige vanemas vanuseklassis tuli võitljaks Angela Absalon (Kimberi Klubi), kirjutab fitness.ee.
Noorte kulturismikategoorias oli parim Meinart Möls (TÜ ASK) ning juunioride kulturismis Daniel Agu (TÜ ASK). Juunioride fitnessikategoorias tuli Eesti meistriks Vasilina Kuksova, kelle treener, Kristina Koroljak, tuli Eesti meistriks naiste fitnessis. Juunioride bodyfitnessis võidutses Annaliisa Loorits (Sparta Spordiklubi). Bodyfitnessi naistekategoorias võttis kulla Lilian Rannu (Audentes Fitness) ning mastersis Ingrid Ruus (TÜ ASK).
Rannafitnessi võistlus viidi läbi kolmes arvestuses, kus juunioride kategooria võitjaks krooniti Ivar Mikk (My Fitness), meeste -178cm kuldmedali võttis Egert Oiov (Arctic Sport Club) ning pikema, +178cm võit läks Kaspar Tõnissonile (Sparta Spordiklubi), kes ühtlasi tuli ka rannafitnessi absoluutvõitjaks.
Suurim konkurents oli bikiinifitnessi võistlusel. Eesti meistriks juunioride -166 cm bikiinifitnessi klassis tuli Greete Sügis (Reval Sport) ning +166 cm klassis Julia Tšižova (HC GYM). Bikiinifitnessi kõige lühemas kategoorias (-163 cm) võidutses Katarina Kallikorm (HC GYM). Pikkusklassis -166 cm tuli Eesti meistriks Jaanika Jelagina (My Fitness), -169 cm pikkade naiste seas Reet Reimets (TÜ ASK), kategoorias -172 cm Riina Rõõm (TÜ ASK) ning kõige pikemate ehk üle 172 cm naiste seas Jane Tammearu (Reval Sport). Bikiinifitnessi masters klassis võttis kulla Õnnela Raudsepp (TÜ ASK). Absoluutselt parimaks bikiinifitnessi sportlaseks krooniti Reet Reimets.
Esmakordselt toimusid Eesti meistrivõistlused meeste fitmodelli kategoorias, ning esimeseks Eesti meistriks sellel alal krooniti Venno Kivi (Sisekaitseakadeemia). Samuti selgitati välja ka parim naiste fitmodellis ning võit läks Aleksandra Laerile (My Fitness).
Ajaloolise 18. Eesti meistritiitli kulturismis võitis valitsev Euroopa meister Ott Kiivikas (Reval Sport) ning talle anti ühtlasi ka absoluutselt parima kulturisti tiitel. Klassikalises kulturismis aga võidutses Oti treenitav, valitsev Euroopa- ja maailmameister fitnessis, Oleg Anissimov (Sparta Spordiklubi).
Vaata ja loe lisaks:

fasttext_language: et


description: Inglismaa jalgpalli kõrgliigas võitis Chelsea täna 2:0 Southamptonit.

title: Chelsea alistas Southamptoni ja püsib tihedas liigatabelis tippude hulgas

maintext:
Kodus mänginud Southampton jäi kaotusseisu juba kuuendal minutil, kui Chelsea poolt skooris Eden Hazard. Pärast seisuga 1:0 lõppenud avapoolaega lõi Londoni tiimi eest teise värava Diego Costa ja Chelsea sai kirja 2:0 võidu.
Tiheda tipuga liigatabelis kerkis Chelsea koha võrra ja on nüüd 22 silmaga neljandal positsioonil. Esikohal on 23 punktiga Manchester City, sama palju punkte on koos ka Arsenalil ning Liverpoolil, kes on vastavalt teisel ja kolmandal kohal.


description: Autoralli Kataloonia MM-etapi reedese võistluspäeva järel 9. kohta hoidnud Ott Tänak ja Raigo Mõlder kerkisid laupäevase avakatsega 8. positsioonile. Rallit juhib Hyundail kihutav Dani Sordo.

title: Otse: Tänak tõusis laupäevase avakatsega üldarvestuses koha võrra

maintext:
Tänak heitis pilgu juba tulevikku
Ott Tänak ja Raigo Mõlder alustasid Hispaania ralli laupäevast võistluspäeva kiiruskatse 8. kohaga, mis kergitas nad ka üldarvestuses 8. Tänaku sõnul vaatas ta päeva avakatsel ette juba ka järgmisele hooajale ja läbis katset just vaatega tulevikku.
Galerii: Hispaania MM-rallil lehvivad Eesti lipud
Hispaania MM-ralli reedesel võistluspäeval sõideti kuus kiiruskatset. Eestlased Ott Tänak ja Raigo Mõlder hoiavad üheksandat kohta, rallit juhib koduteedel sõitev Dani Sordo.
Miks ei suuda Tänak loodetud kiirust näidata?
Hispaania ralli algas Ott Tänaku ja Raigo Mõlderi jaoks suurepäraselt ja neljapäeva õhtul võideti publikukatse. Reede hommikul ei suutnud Tänak vihmastes ja mudastes oludes kiirust leida ning nelja kiiruskatse järel hoiavad eestlased 10. kohta, kaotust esikohal oleval Sebastien Ogierile on kogunenud 1.32,0.
Galerii: Tänak näitas Barcelona paduvihmas kiireimat aega
Nädalavahetusel sõidetakse Kataloonias autoralli tänavuse MM-sarja 12. etapp ehk Hispaania ralli. Taas saab kaasa elada ka eestlastele, sest WRC-klassis on rajal Ott Tänak ja Raigo Mõlder, WRC2-klassis saavad aga jälle võimaluse oskusi näidata Sander Pärn ja tema britist kaardilugeja James Morgan.
Galerii: head kiirust näidanud Tänaku sõit Hispaania ralli testikatsel
Autoralli MM-sarja Hispaania ralli testikatsel sõitsid Ott Tänak ja Raigo Mõlder (Ford) välja neljanda aja. Kataloonia teedel sõidetaval rallil on tänao kavas üks ametlik kiiruskatse, millele antakse start kell 19.06.
Tänak sai Kataloonia MM-ralli testikatsel kirja neljanda aja
Autoralli MM-sarja Kataloonia ralli testikatsel sõitsid Ott Tänak ja Raigo Mõlder (Ford) välja neljanda aja.
Galerii: Tänak ja Pärn valmistuvad Kataloonia MM-ralliks
Eeloleval nädalavahetusel sõidetakse Kataloonias autoralli tänavuse MM-sarja 12. etapp ehk Kataloonia ralli. Taas saab kaasa elada ka eestlastele, sest WRC-klassis on rajal Ott Tänak ja Raigo Mõlder, WRC2-klassis saavad aga jälle võimaluse oskusi näidata Sander Pärn ja tema britist kaardilugeja James Morgan.
Siiamaani ränga avarii tagajärgi tundev Tänaku boss kiidab nüüdseid muudatusi
M-Spordi rallimeeskonna boss Malcolm Wilson tunnistas wrc.com’ile antud intervjuus, et uueks hooajaks tehtavad muudatused seoses turvalisusega on muljetavaldavad.
Ogierilt võib järjekordse MM-tiitli röövida vaid tõeline ebaõnn
On vägagi tõenäoline, et sel nädalavahetusel selgub autoralli MM-sarja maailmameister. Volkswageniga sõitvale Sebastien Ogierile piisab tiitli kindlustamiseks teisest kohast ja kui tema lähim jälitaja Andreas Mikkelsen ei suuda Kataloonia rallit võita, on prantslase ülesanne veelgi lihtsam.


description: Täna on tulnud mitmeid uudiseid seoses uue autoralli MM-sarja uue hooajaga. Hyundai pikendas lepingut Thierry Neuville’iga ning Citroen lõi käed Craig Breeni ja Stephane Lefebvre’iga. Seega on nii Volkswagenil, Citroenil kui ka Hyundail uueks hooajaks võistkond koos. Tänavu DMACKis kihutava Tänaku valikuteks on seega jäänud DMACK ja M-Sport. Toyota olevat mõningatel hinnangutel piisavalt kehva, et tippmehed sinna minna ei taha.

title: Millised on Tänaku võimalused uueks hooajaks?

maintext:
Postimees heidab pilgu meeskondade tulevase hooaja koosseisudele:
Volkswagen – autoralli viimaste aastate valitseja ridades on kõik selge ning kolm pilooti tulevaks hooajaks paigas. Meeskonnas on jätkamas nii Sebastien Ogier, Andreas Mikkelsen ja Jari-Matti Latvala.
Hyundai – Volkswageni suurim rivaal on kolmest kohast täitnud nüüd kõik. Tiimis on jätkamas Hayden Paddon, Dani Sordo ja Thierry Neuville. Kõigiga on leping 2018. aasta lõpuni.
Citroen – aastase pausi järel tehasemeeskonnaga rajale tulev Citroen on sõlminud lepingu Kris Meeke’i, Craig Breeni ja Stephane Lefebvre’iga. Kui Meeke’il on kolme aasta pikkune leping, siis ülejäänud kahel mehel kahe aasta pikkune.
M-Sport – võtab esindusmeeskonda tõenäoliselt kaks meest. Leping on praegu olemas ainult Eric Camillil. Teise piloodi koht on jätkuvalt vaba ja seda on kõige rohkem praegu pakutud Ott Tänakule.
DMACK – kuulduste kohaselt plaanib tänavu Tänakule sõiduvõimalust pakkuv tiim järgmisel aastal rajale tulla kahe autoga. Mõlemad kohad on aga veel täitmata.
Toyota – taas rallimaailmaga liituv Jaapani autotootja on kuulduste kohaselt palkamas ka kolme pilooti. Kaks meest on väidetavalt tiimiga juba käed löönud ning nendeks on soomlased Juho Hänninen ja Esapekka Lappi. Kummagi mehe lepingu sõlmimise kohta ei ole veel ametlikku kinnitust tulnud.
Tänased uudised:


description: Tallinna Selveri võrkpalliklubi alistas Balti liiga avakohtumises 3:0 (23, 14, 17) Järvamaa Võrkpalliklubi.

title: Postimehe otsepilt: Tallinna Selver alustas hooaega kindla võiduga Järvamaa üle

maintext:
Selverile tõi 14 punkti Lincoln Williams, üheksa punktiga toetas meeskonda Siim Ennemuist. Järvamaa parim oli üheksa punkti kirja saanud Virko Vantsi. Homme kohtub Selver Pärnu spordihoones täna 3:0 TTÜ alistanud Pärnuga. Järvamaa saab tiitlikaitsja Pärnuga mängida 27. oktoobril.
Noor ja vihane Selver
Selver pidi Balti liigas eelmisel hooajal leppima viienda kohaga, hiljem alistati aga Eesti meistrivõistluste finaalseerias Pärnu. Sel hooajal tehakse ainsa Eesti meeskonnana kaasa Meistrite liigas. Tuumik jätkab, muudatusi tehti vähe. Peatreener Rainer Vassiljev ei saanud Eesti koondise abitreeneri rolli tõttu hooaja eel klubi juures palju olla.
«Lähtuvalt Meistrite liigast komplekteerisime ka meeskonna. Minu soov oli, et need mehed, kes selle koha sinna välja võitlesid, saaksid seal ka mängida. Kõige suurem muutus on ukrainlasest sidemängija Dmitri Dolgopolov, kes tuli välismaale siirdunud Andres Toobali asemele. Temast sõltub palju, aga et olin eemal, siis pole teda veel väga palju näinud. Aga ta on töömees ja mängust arusaamine on hea. Nii Rauno Tamme kui Siim Ennemuist on teistes klubides minu käe all mänginud ja seal üllatusi pole,» sõnas Vassiljev.
Peatreener rõhutab, et võrreldes eelmise hooajaga on meeskonna keskmine vanus veelgi langenud: see oli 21,6, nüüd on 21,4.
Klubi eesmärk on juhendaja sõnul mängida medalitele. «Ja eurosarjas võimalikult palju mänge saada. Ning mul on ka isiklik eesmärk, nimelt soovin, et hooaja lõpus saaks iga mees öelda, et on parem mängija kui hooaja alguses. Siis võin ka treenerina rahul olla,» lisas ta.
Suure kolmiku kiusaja Järvamaa
Järvamaa tähtsaim uustulnuk on peatreener Laimons Raudsepp, kes oli pikki aastaid suurest võrkpallist eemal. Mängijatest on Selverist tulnud Martti Rosenblatt, Helar Jalg ja Johan Vahter ning leedulane Linas Petravicius. Lahkus eelmisel aastal mängiva abitreeneri rollis olnud Kristjan Õuekallas.
Raudsepp tunnustas hooajaleelsel pressikonverentsil alustuseks Eesti võrkpallirahvast ja avaldas tänu, et saab sellest taas suuremal määral osa. Seejärel ütles, et enne mängude algust on kõik meeskonnad võrdsed. «Alustame kõik puhtalt lehelt. Värisegu need, kes tulevad meie saali, ja ärge arvake, et me võõrsil teie selga prügiseks ei tee,» teatas uus juhendaja bravuurikalt.
Raudsepa sõnul võib Järvamaa meeskonna nimekiri veel mõningal määral muutuda. «Aga oleme meeskond, kel on taset ja sisu.»
Eelmisel aastal saadi Saja liigas 12. ehk eelviimane koht.


description: Tartu korvpallimeeskond peab täna esimese mängu FIBA Europe Cup sarjas, kus Eesti meeskonna avavastaseks on Austria tiim Oberwart Gunners. Kohtumine Tartus algab kell 19, Postimees hoiab lugejaid mängu käiguga kursis tekstipõhise ülekande vahendusel.

title: Otse: Tartu Ülikool alustab eurosarja, vastaseks Austria meister

maintext:
Enne mängu: Tartu ridades teeb täna debüüdi 208 cm pikkune ameeriklasest ääremängija Forrest Robinson. Kindlalt jäävad eemale Kent-Kaarel Vene ja Kristen Meister, kahtluse all on Venky Joisi osalemine.
Lisaks on Tartu alagrupis ka Prantsusmaa tipp Pau-Orthez. Kui Pau-Orthez on Prantsusmaa meistriliigat alustanud kolme võidu ja ühe kaotusega, siis Oberwarti saldo on Austrias esimeste voorude järel 1-1. Laupäeval alistati kodusaalis Klosterneuburg 87:60, nädala eest jäädi aga kodus 71:76 alla Raiffeiseni Welsile.
Oberwart toetub sarnaselt paljudele Kesk-Euroopa klubidele ameerikalstele. Seni on nende resultatiivseimad olnud ääremängija Cedric Kuakumensah (15.5 punkti) ja tagamees Chris McNealy (14,0). Kohalikke pallureid kasutatakse rollimängijatena.


description: Värske Euroopa Jalgpalliliidu UEFA president Aleksander Ceferin on tugev riikide meistrivõistluste pooldaja ning seisab vastu superliigade loomisele.

title: UEFA president: ilma kohalike jalgpalliliigadeta oleks jalgpall surnud

maintext:
Eelmisel kuul UEFA presidendiks valitud Ceferin ei poolda ideed luua kohalike meistrivõistluste asemel mitme riigi klubide osalusel peetav superliiga. «Mina olen kohalike liigade tapmise vastu. Siin ei ole küsimustki,» oli Ceferin väljakäidud idee suhtes resoluutne.
Ceferin on enda sõnul küll uuenduste poolt ning regionaalsed liigad tuleksid kõne alla, kui need loodaks läbi UEFA. «Mõned välja käidud ideed pole ilmtingimata halvad, kuid UEFA peab kindlasti seotuks jääma. Kohalikud liigad peavad aga alles jääma, ilma nendeta on jalgpall surnud.»


description: La Manche’i väinas asuv Jersey saar loodab saada rahvusvaheliste jalgpalliorganisatsioonide liikmeks. Euroopa jalgpalliühendus UEFA lükkas Jersey taotluse tagasi ning nüüd pöördusid sealsed jalgpallijuhid Rahvusvahelise Spordiarbitraaži (CAS) poole.

title: UEFA liikmeks pürgiv Jersey pöördus jalgpallijuhtide vastu spordikohtusse

maintext:
Jersey on Briti krooni sõltkond ja sinna alla kuuluvad lisaks Jersey saarele veel mõned ümberkaudsed saared. Jersey ei kuulu Suurbritannia ja Põhja-Iirimaa Ühendkuningriiki ega Euroopa Liitu. Samas on Jersey riigipeaks kuninganna Elisabeth II. Riigikorraks on parlamentaarne demokraatia, mis allub konstitutsioonilise monarhiale. Kuigi saar ei kuulu Euroopa liitu, siis tehakse ühendusega koostööd vabakaubanduse valdkonnas.
Jersey jalgpalliliit esitas eelmise aasta detsembris avalduse, et UEFA liikmeks astuda. Kõrged jalgpalliametlikud käisid kohaliku oluga ka mõne aja eest tutvumas ning lõpuks teatati, et UEFA kongressil Jersey avaldust ei arutata. Põhjuseks toodi, et Jersey ei ole ÜRO liige. Nüüd pöördusid saare jalgpallijuhid omakorda CASi poole.
«Me ootasime sellist vastust,» ütles Jersey jalgpalliliidu president Phil Austin BBCle. «Jalgpalli perspektiivist vastame me kõigile kriteeriumitele. Meie avaldusele vastates teatas UEFA, et nad ei luba kongressil asja isegi arutada. Me ei usu, et neil on õigust seda keelata ja meie arvates peaks sellist asja otsustama kongress.»
Jersey avaldus järgnes perioodile, kui üsna lühikese aja jooksul said UEFA liikemks Gibraltar ja Kosovo, kes sarnaselt Jerseyle ei ole kõigi poolt tunnustatud iseseisvad riigid.
Teised iseseisvat jalgpalli mängivad riigid, mis kuuluvad tegelikult mõne teise riigi koosseisu:
Gibraltar – kuulub Ühendkuningriikidele alla
Fääri saared – kuuluvad Taanile
Bermuda – kuulub Ühendkuningriikidele
Puerto Rico – kuulub Ameerika Ühendriikidele
Anquilla – kuulub Ühendkuningriikidele
Aruba – kuulub Hollandile
Motserrat – kuulub Ühendkuningriikidele
Uus-Kaledoonia – kuulub Prantsusmaale


description: Stockholmis toimuval ATP 250 taseme tenniseturniiril alustas Eesti esireket Jürgen Zopp (ATP 234.) kindla võiduga, kui sai veidi enam kui tunni ajaga 6:3, 6:4 jagu 35-aastasest sakslasest Benjamin Beckerist (ATP 116.).

title: Zopp alistas Stockholmis endast üle saja koha kõrgemal oleva sakslase

maintext:
Läbi kvalifikatsiooni põhitabelisse pääsenud Zopi võidu üks võtmetest oli hea serv, enda esimesel servil kaotas ta vaid neli punkti ning ka teisest servist suutis Becker võita vaid neli punkti. Zopp servis mängu jooksul 11 ässa ja tegi kaks topeltviga. Beckeril oli kogu mängu jooksul vaid üks murdevõimalus, mida ta ei suutnud ära kasutada, Zopp aga realiseeris viiest murdevõimalusest kaks, kirjutas ERR Sport.
Meie mehe vastaseks teises ringis on turniiril teisena paigutatud 25-aastane tugev bulgaarlane Grigor Dimitrov (ATP 18.), kes avaringis oli vaba.


description: Eesti jalgpallikoondis võõrustab homme MM-valiksarja mängus Gibraltarit ja täna tegid mehed värske peatreeneri Martin Reini käe all trenni. Kohtumine algab homme kell 21.45.

title: Galerii: Eesti jalgpallikoondise treening enne MM-valikmängu Gibraltariga


description: Pekingi olümpiamängude pronksmedalist ilma jäänud Venemaa kõrgushüppaja Anna Tšitšerova kaebab rahvusvahelise olümpiakomitee (ROK) spordikohtusse (CAS), ütles sportlase abikaasa Gennadi Tšernovol reedel agentuurile TASS.

title: Kõrgushüppe olümpiavõitja hakkab ROKiga kohut käima

maintext:
ROK teatas 6. oktoobril, et Tšitšerova jääb Pekingi olümpiapronksist ilma, sest tema proovi järeltestimisel leiti anaboolse steroidi turinabooli kasutamist. Päev hiljem lisas rahvusvaheline kergejõustikuliit (IAAF), et venelanna tulemused aastatel 2008-2010 tühistatakse, kui ta ei pöördu CAS-i, vahendab ERR Sport.
Hetkel 34-aastane Tšitšerova tuli neli aastat hiljem ehk 2012. aasta Londoni mängudel olümpiavõitjaks. Lisaks on ta 2011. aasta maailmameister. Samal aastal hüppas ta ka isiklikuks rekordiks 2.07.


description: Tartus toimuva ITFi 10 000 dollari suuruse auhinnafondiga turniiri Paf Openi kolmas päev oli edukas Kenneth Raismale ja Vladimir Ivanovile, kes paarismängus jõudsid homsesse poolfinaali. Homme võistlevad üksikmängu veerandfinaali kohtade eest neli eestlast.

title: Raisma ja Ivanov jõudsid kodusel turniiril paarismängus poolfinaali

maintext:
Tänane võistluspäeva avamängus tulid Tähtvere Tennisekeskuses väljakule Karl Kiur Saar ja Andrea Basso (ATP 639.). Esimeses setis näitas Saar ülihead mängu ja võitis 6:4. Teine sett algas tasavägiselt, kuid siis mängis Saar ühe halva servigeimi ja sellest piisas, et kaotada 3:6. Kolmandas setis oli kogenum itaallane parem 6:2.
Teises kohtumises oli Kristjan Tamme vastaseks esimese paigutusega Dzmitry Zhyrmont (ATP 288.). Kaks aastat tagasi olid nad omavahel kohtunud – siis võitis valgevenelane 6:0, 6:2 ja võitis ka kogu turniiri. Seekord alustas 27-aastane Zhyrmont kindlalt ja läks 5:1 juhtima, siis aga leidis Tamm oma mängurütmi ja tal õnnestus üks servigeim tagasi murda, esimese seti lõppseisuks jäi 6:3.
Teine sett kulges pingeliselt ja mõlemal mängijal oli kasutada mitu murdepalli, vastase viimasel servigeimil õnnestus Tammel üks nendest realiseerida ja võita sett 6:4. Otsustavas setis mängis Zhyrmont kindlamalt ja võitis 6:3.
Paarismängude veerandfinaalides oli Kristofer ja Mattias Siimari vastaseks neljanda paigutusega Slovakkia-Saksamaa paar Patrik Fabian - Denis Karpic. Olulistes punktides oli vastastel rohkem õnne ja nad võitsid 6:4, 7:5. Vladimir Ivanov ja Kenneth Raisma olid vastamisi Hollandi paariga Mats Hermans - Bart Stevens, kes eile õhtul võitsid otsustavas setis Anton Pavlovit ja Martin Valdo Randperet. Mäng kulges eestlaste dikteerimisel ja võit tuli tulemusega 6:4, 6:2.
Õhtu viimases kohtumises mängisid Oskar Lusti ja Karl Kiur Saar teise paigutusega Venemaa-Valgevene paari Aleksander Vasilenko - Dzmitry Zhyrmont vastu. Kuigi esimeses setis õnnestus Eesti poistel üks vastaste servigeim murda, ei piisanud sellest, sest vastased murdsid kaks vastu ja võitsid 7:5. Teine sett oli väga ühepoolne ja lõppes tulemusega 6:1.
Neljapäeval algavad võistlused kell 14. Eestlased alustavad kell 16, kui Vladimir Ivanovi vastaseks on Oskar Lusti. Kell 18 on vastamisi Kenneth Raisma ja Mattias Siimar. Õhtu lõpetab paarismäng, kus Ivanov ja Raisma võistlevad finaalipääsu eest Läti-Suurbritannia paariga Krisjanis Stabins - Mark Whitehouse, kes võitsid täna esimese paigutusega Venemaa paari Aleksandr Igosin - Vitali Kozjukov 4:6, 6:4, 10:5.


description: Kreeka jalgpallikoondise peatreener Michael Skibbe tunnistas pärast 2:0 võitu Eesti üle, et Tallinnasse tuldi 3 punkti järele ja need ka saadi. Mänguilu kreeklased taga ajama ei tulnud.

title: Kreeka peatreener: pidime võidu nimel andma endast maksimumi

maintext:
Milline võiks olla jalgpallikoondise nägu lähiaastatel?
Kui paluda mõnel aeg-ajalt jalgpalli jälgival inimesel nimetada mõned välisklubides mängivad Eesti jalgpallurid, kõlavad esimestena kohe Ragnar Klavani ja Konstantin Vassiljevi nimed. Kui aga edasi uurida, siis hakatakse pakkuma Sergei Pareikot, Raio Piirojat, Joel Lindperet ning ehk ka Andres Operit. Samas teab iga tõsine vutisõber, et nimetatud nelik on juba mõnda aega tagasi vutisaapad varna riputanud, neist viimane juba 2014. aastal.
Reim: üritasime 2. kuni 93. minutini väravat lüüa
Eesti jalgpallikoondise peatreener Martin Reim tunnistas pärast 2018. aasta MM-valikmängus Kreekalt saadud kaotust, et mänguplaani suudeti täita, kuid taas olid koondise jaoks murekohaks standardolukorrad.
Pavel Marin videointervjuus: meeskond jättis kogu hinge väljakule
Eesti jalgpallikoondises viienda mängu pidanud, kuid esmakordselt valikmängus algkoosseisu kuulunud äärepoolkaitsja Pavel Marin lausus pärast 0:2 kaotust Kreekale, et meeskond tahtis publikule tõestada, kui palju võitlustahet neil on.
Konstantin Vassiljev videointervjuus: Eesti koondise head ajad on ees
Eesti jalgpallikoondise poolkaitsja Konstantin Vassiljev lausus pärast 0:2 kaotust Kreekale, et hoolimata tulemusest on Eesti koondise lõppenud laagri jooksul teinud olulisi samme õiges suunas ning paremad ajad on ees.
Galerii: ründavalt mänginud Eesti kaotas Kreekale 0:2
Eesti jalgpallikoondis kaotas kolmandas MM-valikmängus kodusel Lilleküla staadionil Kreekale 0:2.
Kas imemees Käit saab kohe ühe võimaluse veel?
29. juunil täisealiseks saanud Mattias Käit tõusis reede õhtul üheks siinse jalgpallipubliku uueks lemmikuks, kui saatis oma teises koondisemängus Gibraltari võrku kaks palli. Täna Kreekaga peetava MM-valikmängu eel on kindlasti põnev küsimus, kas Käit alustab taas algkoosseisus. Kui ei alusta, siis vahetusest sekkudes saab ta tõenäoliselt ikkagi võimaluse. Seejuures on ta võimeline väljakul täitma mitut positsiooni.


description: Hispaania korvpalli kõrgliigamängus Movistar Estudiantesi ja Madridi Reali vahel hüppas pealinnaklubi ameeriklasest suur äär Anthony Randolph üle vastase ning surus uhkelt Vince Carteri moodi palli palli korvi.

title: Video: Madridi Reali äss sooritas juba aasta pealtpaneku?

maintext:
Nädalavahetusel Berliinis toimuval korvpalli Euroliiga finaalturniiril asuvad Euroopa klubikorvpalli kõige väärtuslikuma karika eest võitlema kaks Venemaa klubi (Moskva CSKA ja Krasnodari Lokomotiiv Kuban), üks Türgi (Istanbuli Fenerbache Ülker) ning üks Hispaania klubi (Vitoria Laboral Kutxa). Seega kaks selget favoriiti ja kaks autsaiderit. Poolfinaalides lähevad kokku Venemaa klubid ja Ülker ning Laboral Kutxa.
Kreeka imetreener viis üllatusklubi suurte mängumaale
KORVPALL. «Lõuna-Venemaalt pole lihtne Euroliiga finaalturniirile jõuda. See on meie klubile ja Krasnodari linnale suur päev,» ütles Krasnodari Lokomotiv-Kubani korvpalliklubi peatreener Giorgios Bartzokas pärast seda, kui tema hoolealused olid kodusaalis alistanud võimsa Barcelona ja pääsenud Euroliigas nelja parema hulka.
Rekordi püstitanud NBA valitsejate suur mure: Curry vigastas õnnetult põlve
Korvpalliliiga NBA valitsev meister ja põhiturniiri võitja Golden State Warriors elas play-off'i avaringi neljandas kohtumises Houston Rocketsi vastu üle ehmatava hetke, kui meeskonna tähtmängija Stephen Curry märjal põrandal libises ja paremat põlve väänas.
Venemaa provintsiklubi kimbutab Barcelonat
Kuulus Barcelona ja Euroopa kaugelt ääremaalt pärinev Krasnodari Lokomotiv. Võib ju arvata, et sellise paari puhul pole kahtlust, kumb meeskond jõuab korvpalli Euroliiga nelja tugevama finaalturniirile. Tegelikkuses on see aga olnud tänavuse hooaja põnevaim veerandfinaalseeria. Seis on viigis 2:2 ning teisipäevaseks otsustavaks mänguks peavad Hispaania klubi staarid lühikese aja jooksul juba teist korda sõitma enam kui 4000 km kaugusel asuvasse Venemaa linna.


description: USAs peeti eile õhtul Kentucky keskkoolis mälestustseremoonia 15-aastaselt surnud Trinity Gay auks.

title: Galerii: tuhanded kogunesid mälestama Tyson Gay traagiliselt hukkunud tütart

maintext:
USA tippsprinteri tütar hukkus nädalavahetusel ühe restorani parklas toimunud tulistamises, kui kuul tabas neiu kaela ning arstidel ei õnnestunud tema elu päästa. Eile õhtul peetud mälestusüritusele kogunesid tuhanded inimesed ja Gay võttis ise seal ka sõna. «Tahan, et te kõik üksteist armastaksite, elaksite rahus ja kaitseksite üksteist. Just seda oleks ka Trinity tahtnud,» rääkis Gay.
Trinity surmaga lõppenud tulistamise eest on arreteeritud kolm noormeest.


description: Eesti Jalgpalli Liit ja Postimees valivad lugejahääletuse abiga ka 2016. aastal Eesti meistriliigas löödud kauneima värava. Märtsist novembrini selgitatakse igas kuus välja võitja, kes pääseb finaali. Nii selguvad kaheksa finalisti, lisaks saavad finaali ka kaks parimat teist kohta. Premium liiga hooaja ilusaima värava autor saab EJLilt ja Postimehelt auhinna 22. novembril Estonia kontserdisaalis toimuval hooajalõpu galal.

title: Video: vali jalgpalli meistriliiga septembrikuu ilusaim värav

maintext:
Märtsi ilusaimaks tabamuseks valiti Tartu Tammeka ääreründaja Rasmus Tautsi efektne kauglöök hooaja avamängus Narva Transi vastu, mis kogus 57% häältest. Aprilli ilusaimaks väravaks peeti aga Kristjan Tiiriku karistuslööki Sillamäe Kalevi vastu, mille poolt hääletas 40,1% vastajatest.
Mai kauneima värava tiitel rändas sel hooajal esmakordselt Tallinnasse, sest lugejate meelest oli kõige kaunim Nõmme Kalju äärekaitsja Karl Mööli efektne käärlöök Narva Transi võrku. Selle poolt andis oma hääle koguni 72,4% küsitlusele vastajatest. Juuni ilusaimaks väravaks valiti pea sama ülekaalukalt Pärnu Linnameeskonna äärekaitsja Martin Mägi tabamus Infoneti vastu, mida pidas parimaks 71,9% hääletajatest. Juuli ilusaim tabamus oli aga 43,8 % häältest kogunud Paide Linnameeskonna poolkaitsja Sander Sinilaiu värav Levadiale. Augusti ilusaimaks valisid Postimehe lugejad Flora ääreründaja Maksim Gussevi tabamuse, mis kogus 40,7% häältest.
2014. aastal võitis aasta parima värava auhinna Tartu Tammeka mängumehe Kristjan Tiiriku tabamus ning aasta hiljem võidutses taas Tammeka mängija, sedapuhku Rauno Tutk. Mullu valisid lugejad aasta ilusaimaks tabamuseks Viljandi Tuleviku mängija Raido Romani efektse kauglöögi, mis jõudis muuhulgas ka paljudesse ülemaailmselt mainekatesse jalgpalliportaalidesse.
Augustikuu parima värava kandidaadid on:
A - Pavel Dõmov (Tallinna Infonet)
B - Jevgeni Kobzar (Tallinna Levadia)
C - Svjatoslav Jakovlev (Narva Trans)
D - Aleksandr Kulinitš (Tallinna Infonet)
E - Andrei Sidorenkov (Nõmme Kalju)
F - Zakaria Beglarišvili (Tallinna Flora)
G - Deniss Tjpakin (Sillamäe Kalev)
Hääletus on avatud kuni esmaspäeva, 17. oktoobri südaööni.


description: Järgmisel hooajal Tanel Kangerti koduklubis Astanas liidrirolli kandva Fabio Aru treener Aleksandr Shefer kinnitas, et itaallane keskendub uuel aastal Giro d'Italiale ja Vueltale.

title: Astana saab Touriks uue liidri

maintext:
Aru sõitis viimati ühel aastal kaht suurtuuri mullu, kui sai Girol teise ja Vueltal esimese koha. Käesoleval hooajal tegi Aru debüüdi Touril, mille lõpetas kahvatul 13. kohal, vahenda Spordipartner.
«Giro algab Fabio kodu lähedalt ja tänavune Tour oli tema jaoks pisut pettumust valmistav. Ma ei ütle, et Fabio ei sooviks Touril osaleda, kuid arvan, et ta eelistab Girot,» selgitas Shefer.
Aru otsus tähendab, et ilmselt on järgmisel Touril Kasahstani klubi esinumber taanlane Jakob Fuglsang, kes sai 2013. aastal kokkuvõttes seitsmenda koha.


description: Leicester City jalgpalliklubi taanlasest väravavaht Kasper Schmeichel tunnistas, et soovib olla mängija, kes lööb väravaid.

title: Schmeichel: tahan lüüa väravaid, see on kõige lihtsam osa jalgpallis

maintext:
Eelmisel hooajal Premier League'is 15 nullimängu teinud ja Leicesteri tiitlivõidus olulist rolli kandnud 29-aastane väravavaht sooviks pigem olla väljakumängija ja ise väravaid lüüa, mitte neid ära hoida, vahendab Soccernet.ee.
«Kui sa oled laps, siis sa tahad olla ründaja, sa tahad lüüa väravaid,» ütles Schmeichel. «Ma tahan endiselt skoorida, see on kõige lihtsam osa jalgpallis. Ei, see on parim osa - seda sa naudid kõige rohkem. Kuid ma teadsin alati, et minu oskused soosivad väravavahi positsiooni.»
Kõige lähemal skoorimiseks oli puurilukk 2014. aastal toimunud kohtumises Yeovil Towni vastu, kuid tema löök tabas värava latti.


description: Maailma tennise edetabeli üheksas naine Svetlana Kuznetsova alistas eile Singapuris toimuval tennise aastalõputurniiril poolatari Agnieszka Radwanska (WTA 3.) raskes mängus tulemusega 7:5, 1:6, 7:5. Võidu nimel tegi venelanna karmi ohverduse: ta lõikas enda juuksed mängupausi ajal paarikümne sentimeetri jagu lühemaks.

title: Video: tenniseäss lõikas keset aastalõputurniiri omal patsi maha

maintext:
Liiga pikk pats häiris naist sedavõrd palju, et sellest tuli otsustaval kolmandal setil loobuda. Kuznetsova oli sel hetkel geimidega 1:2 kaotusseisus. «Vahepeal tuleb nii teha. Ma pole küll parim juuksur ning ajastuski polnud hea,» kirjutas venelanna Instagrammi lisatud video juurde.
«Iga kord, kui tegin hea löögi, lendas pats mulle silma. Mõtlesin endamisi, kas tähtsamad on juuksed, mis kasvavad tagasi, või tennisematš. Sain aru, et pean seda tegema, ega seal palju millegi üle mõelda ei olnud,» kirjeldas naine juhtunut. «Püüdsin endast parima anda, kuid ma ei teagi, kui palju ma maha lõikasin.»


description: Kiviõli jalgpalli tabab üks löök teise järel: kui augustis jättis Kiviõli Irbise meeskond rahapuuduse tõttu hooaja pooleli, siis nüüd sai sama klubi mängija ja noortetreener Andrei Moskaljov tagantjärele pettuse eest kaheaastase jalgpallis tegutsemise keelu, kirjutab Põhjarannik.

title: Protokolli võltsinud Kiviõli noortetreenerit karistati kaheaastase võistluskeeluga

maintext:
21. augustil õhtul oli Irbisel Kiviõli staadionil Eesti teise liiga mäng Lasnamäe Ajaxiga. Mängutulemus oli nukker − 0:5. Ent see polnud veel kõige täbaram lugu. Jalgpalliliidule edastati signaal, et Kiviõli meeskonna särgis pole platsil sugugi mitte kõik need mehed, kelle nimed on protokollis kirjas.
Jalgpalliliidu avalike suhete juhi ja distsiplinaarkomisjoni liikme Mihkel Uibolehe sõnul hakkasid toimunu uurimisel ilmnema kummalised tõsiasjad. Tehti kindlaks, et kuigi mänguprotokolli oli kantud Vadim Milleri nimi, osales tegelikult mängus registreerimata ja mänguõigust mitteomav Raul Miller. «Selgeks sai seegi, et protokollis olnud Oleg Zabelin tegelikult mängus ei osalenud. Kes tema asemel platsil oli, ei õnnestunud kindlaks teha,» sõnas Uiboleht, lisades, et kahtlusi oli veel mitmete mängijate puhul, et nad mängisid vale nime all.
Pettuse eest karistas jalgpalliliidu distsiplinaarkomisjon septembri lõpus Moskaljovi kahe aasta pikkuse jalgpallis tegutsemise keeluga. See tähendab, et ta ei tohi ise mängida ega ka treenerina tegutseda jalgpalliliidu egiidi all toimuvatel võistlustel.
Loe toimunud pettusest pikemalt Põhjarannikust.


description: Autoralli MM-sarja Hispaania ralli testikatsel sõitsid Ott Tänak ja Raigo Mõlder (Ford) välja neljanda aja. Kataloonia teedel sõidetaval rallil on tänao kavas üks ametlik kiiruskatse, millele antakse start kell 19.06.

title: Galerii: head kiirust näidanud Tänaku sõit Hispaania ralli testikatsel

maintext:
2,97 km pikkuse testikatse läbis Tänak neljal korral ning sai parimal katsel kirja aja 2.15,6. Täpset sama aja sai kirja ka Citroenil kihutav britt Kris Meeke. Testikatse kiireim oli MM-sarja üldvõidu kindlustamisele ülilähedal olev Sebastian Ogier (Volkswagen), kes sai kirja aja 2.13,9.
Ogier’le vaid 0,1 sekundiga kaotanud Dani Sordo (Hyundai) oli teine, Andreas Mikkelsen (Volkswagen) sõitis välja aja 2.15,1 ning oli kolmas. Sander Pärn sain testikatse esimesel läbimisel kirja aja 2.25,0.


description: Korvpalliliigas NBA sai hooaja esimese võidu New York Knicks, kes alistas koduväljakul 111:104 Memphis Grizzliese. Knicksi resultatiivseim oli noor lätlane Kristaps Porzingis 21 punktiga, Carmelo Anthony lisas 20 silma. Vigastustega hädas Memphisele tõi Marc Gasol 20 punkti. Nii Knicksil kui Grizzliesel on koos üks võit ja üks kaotus.

title: Video: Porzingis vedas Knicksi võidule, Portland tegi uskumatu tagasituleku

maintext:
Porzingise korvid:
Õhtu kõige põnevama stsenaariumiga kohtumises alistas Portland Trail Blazers võõrsil lisaaja järel 115:113 Denver Nuggetsi. Nuggets juhtis veel 50 sekundit enne normaalaja lõppu 104:96, aga siis viskas Portlandi liider Damian Lillard sisse esmalt kolmese, C.J. McCollum tabas korvi alt koos veaga ja pärast mitmeid pallikaotusi ja Nuggetsi möödaläinud vabaviskeid jõudis pall taas Lillardi kätte, kes tegi seisuks 104:104 ja viis mängu lisaajale.
Lisaajal otsustas Lillard ka mängu saatuse, kui tabas 0,3 sekundit enne lõppu kõrge kaarega viske ja tõi Portlandile hooaja teise võidu. Trail Blazersi resultatiivseim oli Lillard 37 punktiga, McCollumi arvele jäi 23 punkti. Nuggetsi poolelt tegi võimsa esituse serblane Nikola Jokic, kes viskas 23 punkti, võttis maha 17 lauapalli ja tegi neli vaheltlõiget.
Teised tulemused:
Philadelphia - Atlanta 72:104
Charlotte - Boston 98:104
Cleveland - Orlando 105:99
Chicago - Indiana 118:101
Milwaukee - Brooklyn 110:108
San Antonio - New Orleans 98:79
Sacramento - Minnesota 106:103
Vaata NBA tabeliseisu SIIT!


description: Soomlasest spordijurist Olli Rauste ei mõista, miks positiivse dopinguproovi andnud Norra suusatähele Therese Johaugile pole automaatselt rakendatud esialgset võistluskeeldu.

title: Soome spordijurist: miks Johaugile kohe võistluskeeldu ei määratud?

maintext:
Marit Björgen annab Norras pressikonverentsi
Täna Eesti aja järgi kell 16 annab Norras pressikonverentsi kuuekordne murdmaasuusatamise olümpiavõitja Marit Björgen, kes kommenteerib oma koondisekaaslase Therse Johaugi dopingujuhtumit. Seni pole paljud Norra suusakoondislased sellel teemal sõna võtnud, kirjutab Aftenposten.
Rootsi meedia: Norra on koos Johaugiga pisarates küsides, et kuidas see sai juhtuda
Rootsi meedia haksledab mõnuga naaberriigi Norra tippsuusatajat Therese Johaugi tabanud dopinguskandaali, kirjutades et norrakad on koos Johaugiga pisarates ja küsivad, et kuidas see juhtuda sai.
Rootslaste lihtne nipp, kuidas dopingu tarvitamist vältida
Rootsi suusataja Maria Rydqvist rääkis Therese Johaugi dopingujuhtumi taustal, et tegemist on sedasorti veaga, mis ei oleks Rootsi koondise puhul võimalik.
Saarinen loodab, et WADA võtab Norras toimuva luubi alla
Eile selgus, et Norra suusatipp Therese Johaug andis positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine. Johaug kasutas anaboolsete steroidide hulka kuuluvat klostebooli, mis sattus naise sõnul tema kehasse päiksepõletuse vastase kreemi Trofotermini kaudu. Vastutuse võttis koondise arst Fredrik Bendiksen, kes kinnitas, et tema soovitas sportlasel seda oma katkistele huultele määrida.
Ravi, rumalus või nahaalne dopingu tarvitamine?
Norra suusatajate puutumatu staatus on kõikuma löönud. Eile jõudis avalikkuse ette uudis, et Norra suusaäss Therese Johaug andis septembris positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine.
Kowalczyk ja Saarinen näitasid, mida nad Johaugi põhjendusest arvavad
Positiivse dopinguproovi andnud Norra suusastaar Therese Johaug andis täna pressikonverentsi, kus ta koos suusaliidu esindajatega jagas juhtunu kohta kommentaare. Pressikonverentsil võitles Johaug pisaratega ning avaldas, et tegemist on eksitusega ja sihilikku pettust ei ole olnud.
10 olulist uudist, mida võiksid teada
Johaug kasutas ravimit, mille karbil on selge sõnum: kreem sisaldab dopingut
Suusatamise olümpiavõitja ning seitsmekordne maailmameister Therese Johaug andis positiivse dopinguproovi, kui jäi vahele ainega nimega klostebool. Saatuslik keemiline ühend sisaldub päikesepõletust ravivas Trofodermin kreemis ning Johaug väitis tänasel pressikonverentsil, et kasutas kreemi septembrikuises Itaalia treeninglaagris, kus norralanna alahuul ära põles.
Johaugi vabandus ajas soomlased naerma
Murdmaasuusatamise olümpiavõitja ning seitsmekordne maailmameister Therese Johaug andis positiivse dopinguproovi, mis sisaldas ainet nimega klostebool. Naine väidab, et tarvitas dopinguainet päikesepõletusest kahjustatud huulte ravimiseks. Soomlastele pakub selline vabandus aga nalja.
Automaatselt saab Johaug nelja-aastase võistluskeelu, mis tõenäoliselt väheneb kaduvalt väikeseks
Norra suusaliit teatas täna, et murdmaasuusatamise olümpiavõitja ning seitsmekordne maailmameister Therese Johaug on andnud positiivse dopinguproovi. Eesti Antidopingu nõukogu liige Kristjan Port ütles, et Johaugi ootab automaatselt ees nelja-aastane võistluskeeld, mis aga lõpuks võib väheneda pea olematuks.
Johaug põrus ainega, mida kasutasid kunagi Ida-Saksamaa sportlased
Norra Suusaliit andis täna teada, et nende tähtsuusataja Therese Johaug on andnud positiivse dopinguproovi. Johaug kasutas pressiteate vahendusel päikesepõletuse tõttu kreemi nimega Trofodermin ja see sisaldas aga klostebooli. Viimati nimetatud ainet Johaugi proovist ka leiti.
Norralasest olümpiavõitja Therese Johaug jäi dopinguga vahele
Suusatamise olümpiavõitja ning seitsmekordne maailmameister Therese Johaug on andnud positiivse dopinguproovi.


description: Vormel-1 sarjas sõitva McLareni meeskonna juht Ron Dennis nentis, et meeskond pole viimastel aastatel head minekut näidata suutnud.

title: McLareni meeskonna juht: me ei ole lihtsalt piisavalt head

maintext:
McLaren pole alates 2012. aastast ühtegi etapivõitu saanud ja poodiumile on jõutud vaid kahel korral. Tänavusel hooajal paikneb meeskond tiimide arvestuses kuuendal kohal, sõitjad Fernando Alonso ning Jenson Button on sõitjate arvestuses vastavalt 11. ja 15. kohal.
«Me ei ole lihtsalt piisavalt head. Oleme siin osalemas, et etappe võite, aga me ei tee seda,» nentis Dennis, kes aga vaatas lootusrikkalt 2017. aasta poole. «Vähemalt liigume õiges suunas.»
Järgmine F1 sarja etapp sõidetakse sel nädalavahetusel USAs.


description: Jaapanis Motegi rajal peetud MotoGP etapil selgus maailmameister, kui võitja Marc Marquez tegi lähimate jälitajatega sisse püüdmatu edu. Hondal sõitva hispaanlase tiitlivõidule sillutasid teed põhikonkurentide Valentino Rossi ja Jorge Lorenzo kukkumised.

title: Rossi ja Lorenzo kukkusid, Marquez tuli kolmandat korda maailmameistriks

maintext:
Esikohalt startinud Rossi langes avakurvi järel kolmandaks, kui liidrikoha haaras Lorenzo. Marquez möödus temast neljandal ringil ja kui Rossi kaks ringi hiljem sama suutis, oli hispaanlane juba teise kohaga ligi sekundilise vahe sisse sõitnud. Marquezi jälitades kukkus Rossi seitsmendal ringil raja 10. kurvis, sai küll rajatöötajate abiga ratta uuesti püsti ja käima, kuid sõitis otsejoones boksi ja katkestas.
Lorenzo pidi tiitlilootuste säilitamiseks kindlasti poodiumil lõpetama ja püsiski teisel kohal, tõrjudes Andrea Dovizioso rünnakuid. Viis ringi enne lõppu kukkus aga temagi ja hooaja viienda etapivõidu noppinud Marquezi MM-tiitel sai sellega selgeks. Teisena lõpetas etapi Ducatil sõitev Dovizioso ja kolmas oli Suzuki sõitja Maverick Viñales.
Marquez, kelle edu on nüüd kolm etappi enne hooaja lõppu Rossi ees 77 ja Lorenzo ees 91 punkti, krooniti motoringrajasõidu tippklassis maailmameistriks ka 2013. ja 2014. aastal.


description: Meeste tennisemaailma 14. reket Nick Kyrgios teenis Shanghai turniiril näidatud käitumise eest võistluskeelu kaheksaks nädalaks.

title: Maailma tipptennisist teenis kaheksaks nädalaks võistluskeelu

maintext:
Kyrgios tõmbas endale rohkelt tähelepanu Shanghai turniiri matšis sakslase Mischa Zverevi vastu, kui Austraalia mees ei viitsinud mängida ja hakkas servima pehmelt nagu algaja. Ühe punkti ajal hakkas Kyrgios jalutama oma tooli poole koguni enne, kui vastase serv tema platsipoolele maanduda jõudis. Kui publik hakkas oma pahameelt välja näitama ja üks fänn andis häälekalt mõista, et austraallane peaks publikut austama korraliku mänguga, vastas Kyrgios mehele nii: «Tahad ise siia alla tulla ja mängida või? Istu maha, ole vait ja vaata mängu!»
Professionaalseid meestennisiste ühendav organisatsioon ATP otsustas nüüd, et sellist käitumist tenniseväljakutel taluda ei saa ja Kyrgiosele määrati kaheksa turniirinädala pikkune võistluskeeld. ATP lisas, et karistust võidakse vähendada vaid kolmele turniirinädalale, kuid seda juhul, kui Kyrgios hakkab spordipsühholoogi poolt koostatud plaani järgima.


description: Inglismaa jalgpallikoondise kapten Wayne Rooney alustab tänast 2018. aasta MM-valikmängu Sloveeniaga pingilt. Koondise läbi aegade suurim väravalööja tõdes eilsel pressikonverentsil, et tema karjääris pole praegu kõige kergemad ajad.

title: Algkoosseisust välja jäänud Rooney: mul on jalgpallurina keerulised ajad

maintext:
«Ma ei eita, et mul on jalgpallurina käsil keeruline periood. Olen ka Manchester Unitedis viimastes mängudes pingil olnud, aga see on osa jalgpallist. Kui klubi ja koondis mind vajavad, siis pean tegema kõik, et selleks valmis olla,» ütles 30-aastane Rooney BBC vahendusel.
Rooney on varem öelnud, et tahab koondises olla kuni 2018. aasta MMini ja viimase aja probleemid pole teda ümber mõtlema pannud.
Küsimusele, kas tänasest algkoosseisust välja jäämine oli Rooney jaoks üllatus, vastas ta eitavalt. «See käib jalgpalli juurde. Olen Inglismaa eest mänginud vahetpidamata 13 aastat ja andnud endast kõik. Tuleb aeg, kus ma pole koosseisus enam esimene nimi, kes paberile märgitakse,» lausus ta.
Inglismaa koondise peatreeneri kohuseid täitev Gareth Southgate kinnitas taas, et otsus Rooney vahetusmeheks teha ei ole kriitika tema vormi ja mänguoskuste osas. «Vaatasime, kuidas Sloveenia mängib ja mul oli peas kindel plaan, kuidas nende vastu minna. Otsus pole hinnang Wayne'i laupäevasele esitusele. Ta mängis väga hea taktikalise distsipliiniga ja valdas palju palli. Austan teda koondise kaptenina väga ja tegemist oli väga keerulise otsusega,» rääkis Southgate.
Kui peatreener jäi Rooney mänguga rahule, siis paljud fännid tegid kapteni esituse maatasa.
Rooney asemel tuleb täna keskväljale Tottenham Hotspuri mängija Eric Dier ja kaptenipaela kannab Ragnar Klavani klubikaaslane Liverpoolist Jordan Henderson.


description: Sel hooajal Euroopa liiga valik- ja põhiturniiri mängudes kokku neli väravat löönud Eesti jalgpallikoondise ründaja Sergei Zenjov avas väravaarve ka Aserbaidžaani kõrgliigas, vahendab Soccernet.ee.

title: Eurosarjas hiilgav Zenjov avas väravatearve ka koduliigas

maintext:
Zenjovi koduklubi Gabala mängis võõrsil Bakuu Interiga ja avapoolaeg lõppes seisul 0:0. Seepeale vahetati Eesti koondislane kohe teise poolaja alguseks sisse. Kohtumist läks juhtima Inter, aga 69. minutil tegi lõppseisuks 1:1 Zenjov, kes ei lasknud end kolme mehe kukkumisest häirida ja mängis olukorra lõpuni.
Kaheksast matšist kuus võitu ja kaks viiki teeninud Gabala jätkab liiga liidrina, edestades teisel kohal paiknevat Interit nelja punktiga.


title: Galerii: legendaarsetel Saaremaa teedel näitas avapäeval parimat kiirust Koitla

maintext:
Postimehe otsepilt: Kaspar Koitla asus Saaremaa rallit juhtima
Sel nädalal pannakse kodusele rallihooajale väärikas punkt, kui kavas on juba järjekorras 49. Saaremaa ralli. Tänavu saab 7.-8. oktoobril toimuvale rallile kaasa elada ka Postimees.ee vahendusel. Esimese võistluspäeva järel juhib Škoda Fabiaga sõitev Kaspar Koitla, kes edestab kolme kiiruskatse järel Siim Plangit 11,8 ja Egon Kauri 15,1 sekundiga. Homme on kavas veel seitse kiiruskatset.


description: Katari pealinnas Dohas lõppenud maanteeratturite MMi grupisõidu võitis slovakk Peter Sagan, kes krooniti maailmameistriks ka eelmisel aastal. Lisaks võitis Sagan septembris peetud EMi. Viimati tuli kahel aastal järjest maailmameistriks itaallane Paolo Bettini, kes oli parim 2006. ja 2007. aastal.

title: Sagani hiilgav seeria jätkus MM-tiitliga, eestlased katkestasid


description: Suusatamise olümpiavõitja ning seitsmekordne maailmameister Therese Johaug andis positiivse dopinguproovi, kui jäi vahele ainega nimega klostebool. Saatuslik keemiline ühend sisaldub päikesepõletust ravivas Trofodermin kreemis ning Johaug väitis tänasel pressikonverentsil, et kasutas kreemi septembrikuises Itaalia treeninglaagris, kus norralanna alahuul ära põles.

title: Johaug kasutas ravimit, mille karbil on selge sõnum: kreem sisaldab dopingut

maintext:
Positiivse proovi eest võttis vastutuse võistkonna arst Fredrik Bendiksen, kes oli lubanud suusatajal kasutada Trofodermini nime kandvat kreemi päikesepõletuse vastu. Bendiksen oli toona Johaugile kinnitanud, et see kreem ei sisalda ühtegi keelatud ainet.
Norra väljaanded soetasid pärast positiivse dopinguproovi avalikustamist Itaaliast samasuguse Trofodermini kreemi ja avastasid, et kreemi karbil on suurel ja selgelt antud hoiatus, et see sisaldab dopingut. Samasisuline sõnum on ka ravimi infolehel, aga kreemituubil endal mitte.
Olümpiavõitja Therese Johaug tänasel pressikonverentsil. / Scanpix
Koondise arst Bendiksen ütles tänasel pressikonverentsil, et ta luges ainult pakendi peal olevat teksti, aga mitte infolehte.


description: Täna algab Eestis viiepäevane FIFA saalijalgpallikohtunike kursus. Koolitust juhib belglane Perry Gautier, kes kuulub saalijalgpalli kohtunike instruktorina maailma tippu.

title: Belgia tippinstruktor koolitab viie päeva jooksul Eesti kohtunikke

maintext:
Täna oma 57. sünnipäeva tähistav Gautier vilistas saalijalgpalli kõrgel tasemel eelmise sajandi lõpus ja uue alguses – FIFA kategooria mänge teenindas ta aastatel 1996-2006. Tegu on hinnatud saalijalgpalli kohtunike vaatlejaga – Gautier oli vaatlejaks ka hiljutises MM-finaalis.
«Kursus on väga heaks ettevalmistuseks meie kohtunikele. Hooaeg on kohe algamas ning täpsed juhised mängu kohta tulevad kindlasti kasuks. Vaadatakse kindlasti üle viimase MMi tähtsamad momendid ning analüüsitakse kohtunike tegevust erinevates olukordades. Samuti kontrollitakse meie kohtunike füüsilist ettevalmistus, sest toimub FIFA füüsiline test,» võttis kursuse kokku Eesti Jalgpalli Liidu kohtunike koolitusjuht Hannes Kaasik.
Kursuse teooria toimub EJLi ruumes, praktiline osa Tallinna Ühisgümnaasiumis. Kursusest võtab osa 34 Eesti saalijalgpallikohtunikku


description: Eesti korvpallimeistrivõistlused algasid kohe suurüllatusega, kui Rapla AVIS alistas koduväljakul 82:66 tiitlikaitsja BC Kalev/Cramo.

title: Aivar Kuusmaa: panime Kalev/Cramo vastu oma ühtsuse maksma

maintext:
«Olen rohkem optimist kui pessimist. Kuigi Kalevil ja Raplal on materjali poolelt vahe sees, siis meie trump on ühtsus ja füüsiline pool. Suutsime selle realiseerida. Kui me leiame ühe korvialuse mehe juurde, siis hakkame veel kõvasti kaarte segama. Loodame teisipäevaks asjad korda saada,» rääkis Rapla peatreener Aivar Kuusmaa pärast kohtumist.
Rapla koosseis oli täna üsna õhuke ja sisuliselt aeti läbi seitsme mängijaga, neljaks minutiks pääses platsile ka Karl-Johan Lips.
«Loodan, et leian noorematele teatud mängudes rohkem minuteid. Ma ei hakka ühtegi asja üle forsseerima, aga nad peavad ise selle mänguaja välja teenima. Usun siiki, et anname neile võimaluse. Lips sai ka täna mängu ja tegi minu arust oma vahetuse väga hästi ära. Ta ei teinud otseselt midagi kasulikku, aga teised said puhata,» leidis Kuusmaa.
Võitjate kasuks viskasid Domen Bratož 21, Martin Paasoja 16 ning Thomas van der Mars 15 ja Rasham Suarez 15 punkti. Kalev/Cramo resultatiivsemad olid Mark Tollefsen 23 ja Vitali Ljutõtš 13 silmaga.
Kalev/Cramo juhendaja Alar Varrak oli loomulikult pettunud. «Kalev/Cramol puuduvad vabandused. Kõigepealt tuleb Rapla ees müts maha võtta, sest nad tulid endast kõike andma ja seda mängu võitma. Tuleb väike kivi visata ka treenerite kapsaaeda, sest keskendusime liiga palju taktikale. Unustasime ära, et esmalt tuleb ise mängida ja alles siis taktikale mõelda,» lausus ta.
«Paljud meie puudujäägid on parandatavad. Iseasi, kas aega läheb üks päev, nädal või mitu nädalat. Samas osad asjad on tulnud väikese negatiivse üllatusena, mis vajavad pikemaajalist tööd. Need puudutavad pigem korvpalli ABC-d, mille paika sättimiseks läheb vaja individuaalset tööd. Kui me välismängijaid skautisime, siis need väga silma ei hakanudki: Aga kui mängija tahab ennast parandada, siis on ka neist võimalik lahti saada. Positiivne on ka see, et siit allapoole kukkuda on väga raske,» lisas Varrak.


description: Läinud nädalavahetusel toimus II liigas viimane mänguvoor. Lääne/Lõuna tsoonis mängis FC Nõmme United maha 0:4 eduseisu ning jäi üleminekumängude ukse taha.

title: Teine liiga sai väga põneva lõpu

maintext:
Nõmme United vajas viimases voorus kodus võitu Pärnu Jalgpalliklubi vastu või pidi lootma, et Keila eksib kodus FC Kuressaare II vastu. Keila suutis Kasper Karl Epneri väravast saarlased alistada, kuid Nõmme ei suutnud Pärnu vastu eduseisust kinni hoida – Marek Mäekala, Rauno Nõmmiko, Kevin Mätas ja Kevin Koppel viisid kodumeeskonna 26. minutiks juba 4:0 juhtima, kuid 50. minutil algas külaliste metsik lõpuspurt, mil täpne oli Hevar Aas. Vaid kaks minutit hljem lõi värava Risto Pärnat ning 60. minutil lõi oma päeva teise värava Aas. 69. minutil viigistas Kristian Lenk seisu 4:4-le ning kolmandal lisaminutil lõi sama mees penaltist Pärnu võiduvärava.
Lääne/Lõuna tsooni võitis 67 punktiga Paide Linnameeskond II, teise koha pälvis 62 punktiga Keila. Nõmme United pidi 60 punktiga leppima kolmanda kohaga, Pärnu JK oli 57 punktiga neljas. Viienda koha saavutas Saue JK Laagri (51 punkti), kellele järgnesid Viimsi JK II (41), Tõrva JK (37), FC Kuressaare II (32), SK Imavere Forss (30), Türi Ganvix JK (29) ja Tallinna FC Forza (23). 12. koha sai 18 punktiga Tallinna FC Ararat TTÜ, kes kohtub üleminekumängudel III liigas hea hooaja teinud Pärnu JK Vaprusega. II liiga Lääne/Lõuna tsoonist langesid uueks hooajaks aste madalamale FC Kose (12 punkti) ja Rummu Dünamo (7).
Põhi/Ida tsoonis polnud tänavu vastast Tartu FC Merkuurile, kes oli parim 58 punktiga. Viimases voorus võõrsil FC Levadia III-ga viigistanud Jõhvi FC Lokomotiv saavutas 52 punktiga teise koha, Lasnamäe Ajax oli 51 punktiga kolmas. Esikolmikule järgnesid Narva United FC (45), Tabasalu JK Charma (43), FC Levadia III (41), Tallinna JK Dünamo (40), Tallinna JK Legion (34), Võru JK (34), Jõgeva SK Noorus-96 (31), 11. koha sai Tartu FC Santos II (28). Üleminekumängudega peab leppima 24 punktiga 12. koha saanud Tallinna JK Piraaja, liigast langes välja 21 punkti kogunud Kuusalu JK Rada. Viimase, 14. koha sai hooaja pooleli jätnud Kiviõli FC Irbis.
Esiliiga B üleminekumängudel lähevad esmalt vastamisi II liiga tsoonide teise koha omanikud, Keila JK – Jõhvi FC Lokomotiv. Paari võitja kohtub üleminekumängudel Esiliiga B kaheksanda võistkonnaga, kelleks on kaks vooru enne Esiliiga B hooaja lõppu Viimsi JK. Viimsil on matemaatiliselt võimalik veel Raasiku FC Joker kinni püüda, kuid selleks peavad nad mõlemad järele jäänud kohtumised võitma ja lootma, et Raasiku punktilisa ei teeni.
Teise liiga üleminekumängudel lähevad vastamisi Tallinna JK Piraaja – Tallinna FC Hell Hunt ning Tallinna FC Ararat TTÜ – Pärnu JK Vaprus. Üleminekumängude toimumisajad selguvad hiljemalt kolmapäevaks.
II liiga võitja selgub 29. oktoobril kell 13 Paide linnastaadionil, kui kohtuvad kahe tsooni parimad, Paide Linnameeskond II – Tartu FC Merkuur.


description: Suvel Miami Heati särgi Chicago Bulls oma vastu vahetanud Dwyane Wade oli oma esimeses NBA mängus kodulinna klubi eest võidukas. 34-aastane tagamängija Wade viskas Bullsi eest 22 punkti, aidates meeskonna 105:99 võidule Boston Celticsi vastu.

title: Galerii: Wade juhtis debüütmängus kodulinna klubi võidule

maintext:
Bullsi parim oli Jimmy Butler, kes viskas 24 silma. Wade sai 33 mänguminutiga kirja veel viis korvisöötu ja kuus lauapalli. Kaotajate parim oli 25 punkti visanud Isaiah Thomas.
Hooaega paljude meelest üllatusvõiduga Golden State Warriorsi üle alustanud San Antonio Spurs sai kirja oma teise võidu, alistades 102:94 Sacramento Kings. Spursi eest tegi väga hea mängu Kawhi Leonard, kes sai kirja 30 punkti, 5 vaheltlõiget ning 5 korvisöötu. Kuigi Kingsi mängija DeMarcus Cousins kostitas Spursi 37 punktiga, võttes kõrvale ka 16 lauapalli, ei suutnud Kings viiekordset NBA meistrit alistada.
Oma NBA hooaega alustas võidukalt Atlanta Hawks, kes sai 15 punktiga jagu Washington Wizardsist. Numbritega 114:99 võidus tõi Hawksile enim punkte Paul Millsap, saades kirja 28 silma. 19 lauapalli ja 11 punktiga panustas meeskonna võitu esimest hooaega Hawksis mängiv Dwight Howard.
Eeldatavas põnevusmängus alistas Los Angeles Clippers 114:106 Portland Trail Blazersi. Nii Blake Griffin kui Chris Paul said mõlemad kirja 27 punkti. Lisaks võttis Griffin veel 12 lauapallli, Paul aga jagas 5 korvisöötu. Hooaja avamängus Utah Jazzile 39 punkti visanud ning hiljuti räpparina debüütalbumi avaldanud Damian Lillard oli täna kaotajate parim, saades kirja 29 punkti ning kümme lauapalli.


description: Möödunud nädalavahetusel nägid Milanosse kogunenud rattasõbrad omapärast vaatepilti, kui üks ülipettunud rattur viskas oma sõiduvahendi mitmeks jupiks.

title: Pöörane video: õnnetusse sattunud rattur viskas oma ratta täiesti pooleks

maintext:
Milanos peetud Red Hooki kriteeriumisõidu kvalifikatsioonis oli Jeremy Santucci sõitmas peagrupis ja finišist ning kohast lõppsõidus lahutas teda vaid paarsada meetrit. Paraku põrutas Santucci ees sõitnud konkurent õnnetult vastu seina ja põhjustas grupikukkumise, millesse sattus ka Santucci.
Ülipettunud rattur otsustas viha välja valada oma sõiduvahendi peale ja viskas selle pärast finišit puruks. Loo muudab veelgi kurvemaks asjaolu, et tegelikult polnud tegemist Santucci enda rattaga, vaid ta oli selle sõbralt laenanud.


description: Positiivse dopinguproovi andnud Norra suusastaar Therese Johaug andis täna ka pressikonverentsi, kus ta koos suusaliidu esindajatega jagas juhtunu kohta kommentaare. Pressikonverentsil võitles Johaug pisaratega ning avaldas, et tegemist on eksitusega ja sihilikku pettust ei ole olnud.

title: Pisarates Johaug pressikonverentsil: te nägite ju minu valu

maintext:
Klosteboli nime kandva steroidiga põrunud Johaug kasutas enda sõnul päikesest põlenud huulte raviks Trofodermini kreemi, mis ainet sisaldaski. Samas oli koondise arst lubanud tal kreemi kasutada ning kinnitanud, et midagi keelatut seal ei ole. Positiivsest dopinguproovist teavitati Johaugi 4. oktoobril.
«See on olnud inu elu kõige hullem nädal. Ma olen täiesti murtud. Juhtunu on uskumatu ja ei ole olemas sõnu, millega kirjeldada, kuidas ma olen end tundnud,» rääkis pisarates Johaug pressikonverentsil. «Ma räägin kõik juhtunu ära. Mul ei ole juhtunus mingit süüd.»
Itaalias toimunud keskmäestikulaagris huuled põletanud Johaugil soovitas eespool mainitud kreemi kasutada tiimi arst Fredrik Bendiksen.
«Sain kolmandal päeval päikesepõletuse ning minu alumine huul oli väga valulik. See pragunes ning ka veritses,» kirjeldas Johaug. «Ma sain kreemie Fredrikult, et ravida päikesepõletust. Paljud teist, kes täna siin istuvad, olid ka Livigno laagris ning nägid, et mul oli suur probleem.»
Johaug kinnitas taas, et ta küsis arsti käest, kas antud kreemi tohib kasutada ning ega see ei sisalda keelatud aineid. Kuna arsti sõnul keelatud aineid seal ei olnud, siis sportlane asuski kreemi kasutama. «Fredrik on minu arst, ta rahvuskoondise arst ning olin meditsiinivaldkonnas tegev juba 30 aastat. Usaldasin teda täielikult,» rääkis Johaug. «Mul ei olnud ühtegi põhjust arvata, et ma kasutan keelatud ainet.»
Dr Fredrik Bendiksen võttiski süü oma õlgadele. «Therese helistas mulle 28. augustil. Ta oli valudes. Ta ütles, et ta sai tugeva päikesepõletuse. Rääkisime ning tundus, et ta on isegi saanud kuumarabanduse,» meenutas arst. «Kohtusime Livignos 1. septembril. Nägin, et seis ei olnud hea.»
Esmalt kasutaski Johaug põletuse vastu üht teist kreemi ning alates 4. septembrist võttis ta kasutusele Trofodermini.
Pisarates Johaug lahkus pressikonverentsil enne selle lõppu ning seejärel jäid selgitusi jagama Norra Suusaliidu esindajad, kelle sõnul on tänane päev ülimalt kurb. Loomulikult kerkis üles ka Martin Johnsrud Sundby juhtum, kes sai hiljuti astmaravimite tarvitamise tõttu võistluskeelu. Nii tunnistasidki norralased, et ravimite tarvitamisega tuleb olla ettevaatlikum.
Johaugi positiivse dopinguprooviga lendasid vastu taevast ka Norra Suusaliidu suurejoonelised plaanid. Täna kavatseti meediale tutvustada Norra suusatajaid, kes hakkavad sel hooajal MK-sarjas osalema. Kokku pidi meedia ette astuma üle 60 suusataja. Nüüd jäi see üritus aga ära ja meedia ette astus hoopis Johaug.


description: Viimastel aastatel on rattamaailmas räägitud palju mehaanilisest dopingust ehk jalgrataste sisse ehitatud minimootoritest. Selle tehnoloogia väidetav leiutaja Istvan Varjas avaldas raadiointervjuus, et Rahvusvahelise Rattaliidu (UCI) ametnikud keelasid politseil tänavusel Tour de France’il pettureid otsimast.

title: Skandaal: kas suured juhid keelasid Tour de France’il petturite püüdmist?

maintext:
«Mitmed Tour de France’i korraldusega seotud inimesed tulid suvel minu juurde ja küsisid, kuidas mootorikasutajaid vahele võtta. Nad kinnitasid, et on tõesti valmis petturite vastu võitlema. Seega andsin neile juhtnöörid ja nad lubasid seda ka teha,» selgitas Varjas. «Nad asusid rattaid kontrollima, kuid UCI ei lubanud neil seda teha. Ka politsei proovis seda sama, kuid ka sinna tulid UCI ametnikud vahele. See on skandaal, vahet pole, kas mootoreid kasutati või mitte. Eksisteerib organisatsioon, mis peaks selliste asjade kasutamist keelama, kuid nad ei tee seda.»
UCI kõneisik lükkas sellised süüdistused ümber ja kinnitas, et nad viisid ise läbi teste, mille abil võimalikke minimootoreid leida.
Varjase sõnul müüs ta esimese rattamootori prototüübi juba 1998. aastal ning pärast seda on neid üha rohkem kasutama hakatud. Tuntud keelatud võtete kasutaja Lance Armstrong ütles, et tema tol ajal sellisest tehnoloogiast ei teadnud.


description: Enne Mart Seimi Eesti esitõstja olnud Leho Pent on tippspordis tagasi. Täna võistles ta Mellistes Tartumaa Suurmeistrite karikavõistlusel ja püstitas rebimises 161 kilogrammiga uue isikliku rekordi.

title: Areenile naasnud Leho Pent püstitas rebimises isikliku rekordi

maintext:
Pendi varasem tippmark oli 160 kg. Albust pärit Pent oli lähedal ka kogusumma rekordi kordamiaele, aga tõukamises jäi tal 195 kilost veel pisut puudu. Kirja läks 190 kg ehk kogusummaks sai ta 351 kg. Isiklik rekord on Pendil 356 kg, tõukamises 197 kg.
Kuigi Pent võistleb tavaliselt kategoorias kuni 94 kg, siis täna oli ta sellest piirist pisut raskem ja tegi kaasa raskemate meeste seas.


description: Soome suusahüppaja Janno Ahonen töötab spordi kõrvalt õmblejana, valmistades hüppekombinesoone Soome suusahüppajatele ja kahevõistlejatele.

title: Soome suusahüppelegend töötab õmblejana

maintext:
Rohkem kui 400 eurot maksva hüppekombinesooni valmistamine on keerukas, sest arvestada tuleb sportlase eripärade, lennuasendi, aerodünaamika ja muuga, vahendab ERR Sport.
Kahekordne maailmameister Ahonen tunnistas, et pelgalt spordi tegemisega ei ela ära ja nii tuleb töötamisega leib lauale tuua. «Ma ei tahaks oma teenistust avalikult välja tuua, kuid keskmise palga saab ikka kätte,» lausus Ahonen, kes õmbles oma abikaasale ka pulmadeks kleidi.


description: Jalgpalli Meistrite liigas lähevad tänases C-alagrupi põnevusmatšis vastamisi Barcelona ja Manchester City meeskonnad. Postimees hoiab lugejaid kõigi kell 21.45 algavate mängude tulemustega operatiivselt kursis.

title: Täna: Barcelona võõrustab Manchester Cityt ja Pep Guardiolat

maintext:
Manchester City peatreenerina sõidab Barcelonasse Pep Guardiola, kes on Kataloonia jalgpalli elav legend. Mängijana võitis ta Barcelona rivistuses viis Hispaania meistritiitlit, peatreenerina vedas ta klubi riigi meistriks kolmel korral. Hispaania koondises sai ta oma karjääri jooksul kirja 47 kohtumist, lisaks esindas kodukoha patrioot seitse korda ka Kataloonia koondist.
Mängu eel jagus Guardiolal oma endise tööandja kohta vaid kiidusõnu: «Barcelona on eriline klubi, nad on nagu masin. Viimased 50 aastat on Barcelona mänge domineerinud, neile meeldib selline stiil. Seal on imelised jalgpallurid: Lionel Messi, Luis Suarez ja Neymar. Neil on suurepärased kontrarünnakud, kuid samal ajal ehitatakse ka ise imeliselt mängu.»
Tänased mängud:
A-alagrupp:
Arsenal – Razgradi Ludogorets
Pariisi Saint-Germain – Basel
B-alagrupp:
Kiievi Dinamo – Benfica
Napoli – Besiktas
C-alagrupp:
Varcelona – Manchester City
Celtic – Mönchengladbachi Borussia
D-alagrupp:
Müncheni Bayern – PSV Eindhoven
Rostov – Madridi Atletico


description: Korvpalli naiste FIBA Eurocupi kvalifikatsioonivooru teises mängus alistas Mailis Poki koduklubi Rutronik Stars Keltern (Saksamaa 1. Bundesliga) võõrsil Brno naiskonna 73:55 ning pääses kokkuvõttes 28 punktise paremusega FIBA Eurocupi alagrupiturniirile.

title: Mailis Pokk ja Keltern jõudsid tänase võiduga FIBA Eurocupi turniirile

maintext:
Keltern oli võitnud avamängu kodus 69:59. Võõrsil võideti poolaeg 38:22, pärast kolmandat veerandaega oli seis 55:38 ning lõpuks 73:55. Jasmine Thomas tõi Saksa klubi parimana 17 punkti, võttis neli lauapalli ja andis viis korvisöötu. Maja Vucerovic lisas 14 punkti ja 10 lauapalli ning Mailis Pokk pea 31 minutiga viis punkti ja viis lauapalli, lisaks andis eestlanna ühe korvisöödu.
Naiste klubikorvpalli Vana Maailma paremuselt teises sarjas osaleb tänavu kaks eestlannat - Mailis Pokk ja Merike Anderson, kusjuures nad on sattunud ühte alagruppi. Lisaks Kelternile ja Castors Braine'ile mängivad F-alagrupis Uniao Sportiva Ponto Delgado Portugalist ning Spar Citylift Girona Hispaaniast.
Esimese mängu peab Keltern Eurocupis 26. oktoobril kodus Girona vastu. Kolmandas voorus võõrustatakse 9. novembril Braine'i.


description: Poola jalgpalli kõrgliigas tegi Konstantin Vassiljevi koduklubi Bialystoki Jagiellonia 0:0 viigi Nieciecza Termalicaga. Vassiljev viibis väljakul kohtumise algusest lõpuni.

title: Vassiljevi koduklubi langes Poolas teisele kohale

maintext:
Reim: Eesti kaotab pidevalt talente
Kuu aja eest rootslase Magnus Pehrssoni asemel Eesti jalgpallikoondise peatreeneriks määratud Martin Reim räägib, miks on vaja riik jalgpallihalle täis ehitada ja millisel tasemel on Eesti mängijate järelkasv. «Kui vaatan oma jalgpallikooli kohalt noortetöö võimalusi, siis aprillist oktoobrini tekib väljakuid, et kunstmurul treenida. Samas treenime viis kuud, see on peaaegu pool aastast, kas lumel, jääl või korvpallisaalis. Viimases saab muidugi mingil määral tehnikat arendada, kuid jalgpalli mõistes on see pool aastat paigal tammumist,» arutleb 45-aastane endine tippjalgpallur, kes mängis koondise eest 157 kohtumist. Lisaks tunnistab Reim, et Eesti on viimastel aastatel kaotanud palju talente, keda pole suudetud jalgpalli juures hoida. 18-aastase Mattias Käidi näitel püüame jõuda selgusele, kas noorel on mõtet riskida ja end välismaa jalgpalliakadeemiasse pressida. Juttu tuleb ka Eesti jalgpallikoondise valukohast: standardolukordade kaitsmisest. «Peab kasutama kõiki võimalusi: blokeerimine, tõukamine, kinni hoidmine, segamine. Otsustavaks saavad kogemused, tarkus ja kavalus,» ütleb Reim.


description: Norra ajakirjanikud käisid Itaalia linnas Livignos kohalikus apteegis, kust väidetavalt Therese Johaugile saatuslikuks saanud huulesalv osteti. Apteegi juhatajale näidati Norra koondise arsti Fredrik Bendikseni pilti ning uuriti, kas mees on siin käinud.

title: Apteegi juhataja: ma ei mäleta, et Norra koondise arst siin oleks käinud

maintext:
«Ei mäleta seda meest,» vastas apteegi juhataja TV2 reporterile. «Ma ei ole mitte midagi valesti teinud. Seda kreemi saab osta igalt poolt ning sellel on selge märge, et tegemist on dopinguga,» jätkas juhataja.
Apteegi juhataja sõnul on Trofodermin kreem Itaalias väga populaarne ning seda müüakse ilma retseptida kõikides apteekides. Naise sõnul on ta Norra meedialt palju telefonikõnesid saanud ning see muutub tema jaoks tüütuks.
Eilsel pressikonverentsil rääkis Bendiksen, et käis kohalikus apteegis ning ostis kaks kreemi, millest üks oli Trofodermin. Pakendil olevat dopingumärki arst aga enda sõnul tähele ei pannud.


description: Inglismaa jalgpalliklubi Liverpooli peatreener Jürgen Klopp ütles eile Manchester Unitediga peetud kohtumise järel, et tema mehed oleksid pidanud suutma teha parema esituse.

title: Jürgen Klopp: kaotasime liiga varakult kannatuse

maintext:
Liverpool võõrustas eile Unitedit ning mäng lõppes 0:0 viigiga. Eesti koondislase Ragnar Klavani tiimikaaslased suutsid raamidesse teha kolm pealelööki, ManU vaid ühe, ning pallivaldamine oli Liverpooli kasuks 65%.
«Mäng oli algusest peale väga rabe ja see sobis võib-olla veidike rohkem Man Unitedile. Meie sellist mängu ei tahtnud, seega see oli rohkem nende, mitte meie kasuks,» rääkis Klopp kohtumise järel.
«Aga selline asi võibki mängu alguses juhtuda, sest kohtumise algust ei ole alati võimalik täielikult kontrollida, nii see lihtsalt on. Hiljem tuleb aga leida see mängupilt, kuidas sa tavaliselt mängida tahad. Me kaotasime seekord liiga vara kannatuse - see oli esimeseks probleemiks - ja siis enam polnud meie söödumäng hea. Valdasime palli 65% ja kui sinu käes on nii tihti pall, siis pead suutma sellega teha paremaid asju,» nentis Livepooli loots.
Liigatabelis on Liverpool nüüd 17 punktiga endiselt neljandal koha, United on 14 silmaga seitsmendal positsioonil.


description: Mäesuusataja Lindsey Vonn on vigastusest paranenud ning viimased kolm nädalat on ta saanud lume peal treenida. Eelmisel hooajal põlvevigastuse tõttu hooaja enneaegselt lõpetanud Vonn on vahepeal tegelenud aga oma raamatuga, mille promomiseks tuli tal ka riided seljast võtta.

title: Foto: mäesuusatajast kaunitar viskas raamatu tarbeks riided seljast

maintext:
Olümpiavõitja raamat kannab pealkirja «Strong Is the New Beautiful» ning raamat avaldatakse juba ülehomme. Sportliku poole pealt on 31-aastane Vonn tagasilöökidele vaatamata optimistlik ning vaatab tulevikuplaane tehes isegi kaugemale kui 2018. aasta taliolümpiamängud. Tema suur unistus on meestega koos võistelda.
«Tahaksin meestega võistelda olümpiale järgneval hooajal. Rahvusvahelisel Suusaliidul läheb aega, et sellele mõelda. Olümpiamängudeni suusatan kindlasti ning kui end hästi tunnen, siis veelgi kauem,» ütles Vonn, kes tunneb end praegu 100 protsenti tervelt.


description: Uus-Meremaa ragbikoondise staarmängija Aaron Smith saadeti enne koondise matši Lõuna-Aafrika vastu koju, sest tabati lennujaamas sisenemas puuetega inimestele mõeldud tualettruumi koos naisega, kes pole tema elukaaslane.

title: Fännide ees elukaaslast petnud superstaar visati koondisest välja

maintext:
Uus-Meremaa ajalehe New Zealand Heraldi sõnul juhtus intsident Christchurchi lennujaamas ajal, mil ragbikoondist ümbritsesid fännid, kelle hulgas oli ka palju lapsi, vahendab ERR Sport. «Tualettruumist kostunud häälte põhjal ei olnud kahtlustki, millega nad seal tegelesid,» sõnas tunnistaja.
Smith tunnistas juhtunut, palus fännidelt ja oma perekonnalt vabandust, ning sai koondiselt ühemängulise võistluskeelu. «Pole kahtlustki, et Aaron on vedanud alt nii ennast kui inimesi tema ümber,» kommenteeris juhtunud ka Uus-Meremaa peaminister John Key


description: Eile Kataris jalgratta maailmameistrivõistlustel meeskonnasõidus Cycling Academy Team’iga 12. koha saanud Mihkel Räim jääb saadud kogemusega väga rahule. Põhjus, miks tema meeskond võistlustel osales, on Räime sõnul aga pigem poliitiline.

title: Räim: juhatusele oli tähtis, et juutide tiim võistleks moslemite riigis

maintext:
«Võib väga rahule jääda, poisid olid tublid ning oma panusega olen rahul. 15 sekundit jäi lahutama esikümne kohast, 40 sekundi kaugusele jäi viimane World Touri tiim,» kirjutas Räim Facebooki.
Enne võistlust kirjutas Räim, et meeskonna jaoks oli ülioluline võistelda Kataris. «Meie tiim otsustas siia ilmselt tulla sellel põhjusel, et järgmine aasta ollakse Pro Continental tasemel ja kuskilt peab alustama. Kindlasti saab meeskond siit meediakajastust ning mis kõige olulisem – poliitiline mäng. See mängib väga suurt rolli meie siin olemisel. Iisraeli tiim võistleb Kataris. Ehk siis juutide lipu all võistlev tiim osaleb moslemite riigis. Julgen arvata, et see oligi meeskonna juhatuse peamine idee.»


description: Eesti rallimees Ott Tänak sai täna 29-aastaseks, kuid sünnipäeva puhul ei saa ta Hispaania rallil endast siiski kõike välja pigistada. 11. kiiruskatse järel hoiab Tänak kokkuvõttes 8. kohta, kuid esimestele meestele ei saa ta kuidagi lähemale.

title: Sünnipäevalaps Tänak: puhkuse jaoks on tingimused korralikud, kuid ...

maintext:
«Kui ma oleksin siin puhkusel, siis oleksid siinsed tingimused head. Kui kihutada aga tulemuse peale, siis nii lõbus ei ole. Oleme selles seisus juba varem olnud …» tunnistas Tänak 11. kiiruskatse järel.
Hispaania rallil on täna kavas veel neli kiiruskatset.
Seis 11. kiiruskatse järel: 1. Sordo, 2. Ogier +7,7, 3. Mikkelsen +45,1, 4. Neuville +55,5, 5. Paddon +1.08,4, 6. Meeke +1.36,9, 7. Östberg +1.51,7, 8. Tänak +3.11,3, 9. Camilli +4.28,5, 10. Abbring +5.17,5.


description: Autoralli Korsika MM-etapil tegid DMACKi meeskonda kuuluvad Ott Tänak ja Raigo Mõlder laupäeva viimasel kiiruskatsel hea sõidu ja said neljanda koha. Üldarvestuses tõusid eestlased 11. kohale.

title: Tänak kiirest päeva lõpust: vihm jahutas rehve

maintext:
Tänak näitas päeva viimasel katsel kiiret sõitu
Autoralli MMi Korsika etapi teise võistluspäeva järel hoiavad DMACKi meeskonnas kihutavad Ott Tänak ja Raigo Mõlder 11. kohta, kaotust esikohal sõitvale Sebastien Ogierile on kogunenud napilt üle kuue minuti. Kui üldiselt on Tänaku kiiruskatsete tulemused jäänud väljapoole esikümmet, siis päeva viimasel ehk kaheksandal kiiruskatsel õnnestus eestlastel välja sõita neljas aeg. Kiiruskatse võitnud Thierry Neuville’ile kaotati 10,2 sekundiga. Üldarvestuses on Ogier kindel liider ja tema edu Neuville’i ees on 46,5 sekundit. Kolmas on Andreas Mikkelsen, kes kaotab juba rohkem kui minutiga. Ralli jätkub homme kavas oleva kahe viimase kiiruskatsega, mille algusajad on kell 9.58 ja 13.08.


description: Rapla Avise korvpallimeeskond lõpetas koostöö 25-aastase ameeriklase Anthony Leega, kes jõudis klubi eest kaasa teha vaid kaks kohtumist.

title: Rapla saatis ameeriklase pärast nädalast katseaega koju

maintext:
Lee mängis ühe kohtumise Balti liigas, kui Rapla võitis Keidanai Nevežist 91:77. Lee viibis platsil 11 minutit ning viskas 2 punkti ja võttis 2 lauapalli. Eesti liigas sai ta kätt proovida kaotusmängus TTÜ vastu. Seal sai ta mängida 14 minutit ning viskas 12 punkti, lisaks noppis ta 8 lauapalli.
«Rapla korvpallimeeskond ja Anthony Lee on lõpetanud poolte kokkuleppel koostöö pärast nädalast katseaega. Ameeriklane lendab tagasi kodumaale täna,» teatas Rapla Facebookis.


description: Lõppenud nädalavahetus pakkus Eesti võrkpalluritele taas ühe tiitlivõidu klubitasandil, kui Anna Kajalina triumfeeris Prantsusmaa superkarika finaalis.

title: Eesti koondislase koduklubi võitis Prantsusmaal superkarika

maintext:
Saint-Raphaël Var Volley naiskonna vastaseks oli RC Cannes, kellega võeti mõõtu ka kevadises meistriliiga finaalmatšis. Toona suurüllatuse valmistanud ja põhiturniiri tšempioni tulemusega 3:2 kukutanud Anna Kajalina koduklubi oli sel korral vastasest kindlalt parem. Kolmegeimiline kohtumine lõppes numbritega 25:16, 25:22, 28:26, kirjutas volley.ee.
Kuldse duubli oleks võinud Eesti fännidele tuua Ardo Kreek Pariisi Volley'ga, ent paraku pidi pealinna võistkond meeste finaalis Ajaccio paremust tunnistama. Ülimalt tulise kohtumise viimane geim lõppes Ajaccio 18:16 paremusega.
Prantsusmaa meeste meistriliiga stardib juba alanud nädalal. Pariisi meeskond sõidab avavoorus reedel külla Nice'i klubile. Naiste seas astub tiitlikaitsja Saint-Raphaël Var Volley selle hooaja esimese sammu 28. oktoobril
Kajalina võidutrofee ei olnud aga selle hooaja esimene eestlase superkarika võit. Sama võimas autasu on ette näidata ka tänavusest hooajast Belgia meistriliigasse siirdunud Taavi Nõmmistul, kelle koduklubi Maaseiki Noliko alistas möödunud nädalavahetusel Meistrite karikafinaalis (Belgias kannab superkarikas tänavu just sellist nimetust) 3:2 Roeselare Knacki. Tegemist oli Maaseiki meeskonna esimese trofeega nelja aasta jooksul.
Ilus algus tehti ka meistriliigas, kus avavoorus mängiti 25:19, 25:19, 25:22 üle Genti klubi. Taavi Nõmmistu realiseeris kuuest tõstest ühe. Andres Toobali koduklubi läks vastamisi Roeselarega ja pidi vaatamata 0:2 kaotusseisust välja tulemisele siiski otsustavas geimis vastaste 15:12 paremust tunnistama. Toobali statistikaritta läks kuus servi, millest ta eksis ühel. Kumbki sidemängija rünnakuüritus maha ei jäänud.
Tšehhi meistriliiga esimeses voorus sai Henri Treiali koduklubi ČEZ Karlovarsko kindla 3:0 (25:20, 25:18, 25:11) võidu Ústí nad Labemi võistkonna üle. Rahvusmeeskonna liige Treial sekkus kohtumisse vahetusest nii teises kui ka kolmandas geimis. Kolmel korral servimas käinud Treial lõi ka ühe ässpallingu.


description: Singapuris alanud aasta kaheksa parema naistennisisti aastalõputurniiri avamängus alistas Simona Halep kindlalt 6:2, 6:4 Madison Keysi.

title: Halep alustas aastalõputurniiri kindla võiduga

maintext: Samasse ehk punasesse alagruppi kuuluvad lisaks maailma neljandale reketile Halepile ja ja kuuenda asetusega turniiri debütandile Keysile veel Angelique Kerber ja Dominika Cibulkova. Valges alagrupis on Agnieszka Radwanska, Karolina Pliškova, Garbiñe Muguruza ja Svetlana Kuznetsova.


description: Soome jalgpallikoondis sai neljapäeval enne MM-valikmängu Islandiga ootamatult teada, et nende tähtmängija Roman Eremenko ei tohi platsile joosta. Selgus, et Euroopa Jalgpalli Liit (UEFA) on määranud poolkaitsjale 30-päevase mängukeelu, kuid selle põhjust hoitakse endiselt saladuskatte all.

title: Soome tähtmängija ootamatut karistust ümbritseb jätkuv salapära

maintext:
UEFA kodulehe teatel peavad Eremenko ja tema koduklubi Moskva CSKA aru andma alaliidu distsiplinaarkomisjonile. «Saime UEFA-lt teate, et Jeremenko ei tohi 30 päeva mängida. Ühtlasi keelati klubil ja mängijal olukorda täpsemalt kommenteerida, kuniks meile pole antud toimuva kohta täielikku raportit,» selgitas CSKA avalike suhete juht Sergei Aksjonov olukorda Venemaa portaalile R-Sport.
Eremenko kaotus on suur löök nii Soome koondisele kui ka CSKA-le – klubi eest on 29-aastane poolkaitsja käinud sel sügisel platsil üheksas liigamängus ja löönud kolm väravat. MTV Sport vihjab, et mängukeeld võib äkki olla seotud Eremenko üleminekuga CSKAsse, sest 2014. aastal lõpetas ta veel aasta kestma pidanud lepingu Kaasani Rubiniga, et pealinnaklubisse siirduda.


description: Mullu Tour de France'i starti võõrustanud Hollandi linn Utrecht soovib korraldada 2018. või 2019. aasta Vuelta algust. Tulpidemaa esindajate kavade kohaselt sõidaksid profiratturid nende teedel kolm esimest päeva.

title: Hollandi linn soovib korraldada suurt slämmi

maintext:
Avaetapiks oleks individuaalne eraldistart, mis hõlmaks munakivilõiku ja lõpeks kuulsa Caubergi mäe tipus. Kahel järgmisel päeval oleksid kavas grupisõidud ja plaan oleks väisata Gelderlandi provintsi ning panna ratturid proovile küljetuulelõikudel, kirjutas Spordipartner.ee.
Utrecht eelistaks starti võõrustada 2019. aastal – siis pole «segamas» olümpiat, jalgpalli MM-i ega EM-i –, sel juhul tuleb konkureerida Alicantega.


description: Ameerika jalgpalliliigas NFL teenis võidulisa Margus Hundi koduklubi Cincinnati Bengals, kes alistas võõral väljakul 31:17 Cleveland Brownsi.

title: Margus Hundi koduklubi teenis NFLis võidulisa

maintext:
Bengals asus matši juhtima juba avaveerandi järel, mis võideti 7:0. Teise veerandi võitis Bengals 14:10 ja kolmanda 10:7. Viimasel veerandil skoori enam ei tehtud.
Hunt teenis taas mänguaega ning näitas üles ka aktiivsust. Statistilisi näitajaid eestlane kirja ei saanud.
Bengalsil on tabelis nüüd 3 võitu ja 4 kaotust ja see annab AFC põhjadivisjonis kolmanda koha. Browns on kaotanud kõik oma 7 matši.


description: New York Knicksi tagamängija Derrick Rose, keda koos kahe sõbraga süüdistati vägistamises, mõisteti Los Angelese kohtus täielikult õigeks, vahendab USA Today.

title: NBA täht pääses vägistamissüüdistusest puhtalt

maintext:
Süüdistuse kohaselt vägistasid korvpallur ning tema sõbrad 2013. aasta 27. augustil tuttava naise. Rose kinnitas küll vahekorra toimumist, kuid väitis, et see oli vabatahtlik. Naine nõudis korvpallurilt ja tema sõpradelt kahjutasuna üle 21 miljoni dollari, kuid Rose ei soostunud sõlmima kohtuvälist kokkulepet, kinnitades korduvalt, et pole midagi valesti teinud ja on valmis kohtutee jalge alla võtma.
Rose ja naine, kelle nime tema kaitseks protsessi käigus ei avaldatud, olid kaks aastat avatud suhtes, kuid lõpetasid selle mitu kuud enne väidetavat vägistamisjuhtumit. Nimetatud augustiõhtul kutsus Rose naise koos sõbrannaga oma Beverly Hillsi koju, kus joodi alkoholi. Naine väitis, et naasis oma korterisse, kaotas teadvuse ja ärkas magamistoas koos kolme mehega. Rose’i kaitsjad tõestasid aga tekstisõnumite abiga, et naine kutsus mehi korduvalt enda juurde ja avaldas seksiks ise soovi, samuti ilmnes sündmuste käiku uurides, et väidetava kannatanu teadvusekaotusest ei olnud tol õhtul mingit märki.
NBA hooaeg algab nädala pärast, Knicks läheb avamängus vastamisi valitseva meistri Cleveland Cavaliersiga.


description: Norra suusakoondis sõidab uuel nädalal Itaaliasse treeninglaagrisse, kuid äsja dopinguskandaali sattunud Johaug jääb kodumaale.

title: Johaug ei soovi Norra koondisega koos treenida

maintext:
Soome ajakirjandus lustib mõnuga norralanna Therese Johaugi kallal, kes andis positiivse dopinguproovi. Nii avaldas väljaanne Lehtilehti oma veebileheküljel loo sellest, kuidas Ala-Tikkurilas asuvast Shelli bensiinijaamast olla leitud Johaugile kuuluv meigikott.
Johaugi plindrisse vedanud arsti kohta paljastub järjest kahtlasemaid üksikasju
Väljaanne Aftonbladet uuris Norra suusatähe Therese Johaugi dopinguskandaali taga oleva arsti Fredrik S. Bendikseni tausta ja avastas mitu kummalist fakti, mis heidavad Johaugi dopingujuhtumile järjest enam varju.
Johaugi süütusesse usuvad Facebookis kümned tuhanded inimesed
Positiivse dopinguproovi andnud Norra suusatäht Therese Johaug on leidnud palju toetajaid, kes on Facebooki loonud kommuuni nimega «Jag støtter Johaug» ehk «Mina toetan Johaugi».
Vene suusatreener avaldas oma teooria Norra dopingusüsteemi kohta
Venemaa suusatreener Aleksandr Grušin, kes kuue aasta eest ei soovitanud Mati Alaveril tulevikus Venemaa koondise treenerikohta vastu võtta ning palus hiljem eestlaselt vabandust, kommenteeris Therese Johaugi dopingujuhtumit ning jõudis järeldusele, et tõenäoliselt kasutavad norrakad dopingu manustamiseks süsteemi, millele pole seni veel jälile jõutud.
Johaugi dopinguloos tuli päevavalgele oluline detail
Norra telekanal TV2 sai enda kätte tšeki, mis peaks vähemalt osaliselt tõestama Therese Johaugi kaitsemeeskonna juttu.
Björgen on mõelnud Johaugi uudise valguses sportlaskarjääri lõpetamisele
Pärast oma esimese lapse sündi tippsporti naasta plaaniv 36-aastane norralanna Marit Björgen tunnistas, et Therese Johaugi ümber toimuv on pannud ka teda mõtlema, kas on üldse mõtet tippsporti naasta.
Soome suusaäss: norralased on ülbed ja oleksin nende käest peaaegu peksa saanud
Norra suusastaari Therese Johaugi positiivne dopinguproov kütab kirgi kõikjal Skandinaavias ning oma kogemusi Norra sportlastega jagavad paljud. Eriti agarad on olnud soomlased. Seejuures ei ole ka midagi imestada, kuna norralased on aegade jooksul tihtilugu just soomlasi süüdistanud dopingu tarvitamises ning näidanud nende peale näpuga.
Soome spordijurist: miks Johaugile kohe võistluskeeldu ei määratud?
Soomlasest spordijurist Olli Rauste ei mõista, miks positiivse dopinguproovi andnud Norra suusatähele Therese Johaugile pole automaatselt rakendatud esialgset võistluskeeldu.
Rootslaste lihtne nipp, kuidas dopingu tarvitamist vältida
Rootsi suusataja Maria Rydqvist rääkis Therese Johaugi dopingujuhtumi taustal, et tegemist on sedasorti veaga, mis ei oleks Rootsi koondise puhul võimalik.
Saarinen loodab, et WADA võtab Norras toimuva luubi alla
Eile selgus, et Norra suusatipp Therese Johaug andis positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine. Johaug kasutas anaboolsete steroidide hulka kuuluvat klostebooli, mis sattus naise sõnul tema kehasse päiksepõletuse vastase kreemi Trofotermini kaudu. Vastutuse võttis koondise arst Fredrik Bendiksen, kes kinnitas, et tema soovitas sportlasel seda oma katkistele huultele määrida.
Ravi, rumalus või nahaalne dopingu tarvitamine?
Norra suusatajate puutumatu staatus on kõikuma löönud. Eile jõudis avalikkuse ette uudis, et Norra suusaäss Therese Johaug andis septembris positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine.
Kowalczyk ja Saarinen näitasid, mida nad Johaugi põhjendusest arvavad
Positiivse dopinguproovi andnud Norra suusastaar Therese Johaug andis täna pressikonverentsi, kus ta koos suusaliidu esindajatega jagas juhtunu kohta kommentaare. Pressikonverentsil võitles Johaug pisaratega ning avaldas, et tegemist on eksitusega ja sihilikku pettust ei ole olnud.
Johaug kasutas ravimit, mille karbil on selge sõnum: kreem sisaldab dopingut
Suusatamise olümpiavõitja ning seitsmekordne maailmameister Therese Johaug andis positiivse dopinguproovi, kui jäi vahele ainega nimega klostebool. Saatuslik keemiline ühend sisaldub päikesepõletust ravivas Trofodermin kreemis ning Johaug väitis tänasel pressikonverentsil, et kasutas kreemi septembrikuises Itaalia treeninglaagris, kus norralanna alahuul ära põles.


description: Poksi üliraskekaalu valitseja Tyson Fury lasi WBO ja WBA maailmameistrivööd vabaks.

title: Skandaalne Fury loobus oma tiitlitest

maintext:
28-aastane britt tunnistas, et tarbis kokaiini, põhjendades seda depressiooniga. Võimalik, et ta jääb ilma ka oma poksija litsentsist. Pärast 2015. aasta novembrit, mil ta sai jagu ukrainlasest Vladimir Klitškost, pole Fury poksiringi astunud. Kahel korral on ta loobunud kordusmatšist Klitškoga.
«Tegemist on järjekordse väljakutsega minu elus, kuid tean, et saan sellest jagu, nagu sain jagu ka Klitškost. Tunnen, et see on aus ja õiglane, kui need tiitlid on aktiivsed. Võitsin tiitlid ringis ning peaksin need ka ringis kaotama, kuid ma ei ole hetkel võimeline neid kaitsma. Raske on neid tiitleid vabaks lasta,» vahedas BBC Fury sõnu.
Fury promootor Hennessy Sports on seisukohal, et tiitlitest loobudes saab Fury rahulikult oma taastumisele keskenduda. Fury treenerist onu Peter Fury lubas, et poksija naaseb ringi ning seda tugevamana kui kunagi varem. «Ta võtab tagasi selle, mis on õigusega tema.»
Eile kogunes ka Briti Poksiliidu juhatus ning arutati Furylt poksilitsentsi ära võtmist. Suurbritannia meedia teatel jääbki Fury enda litsentsist ilma, kirjutab Eurosport. Otsus tehakse teatavaks täna.


description: NBA hooajaks valmistuv Oklahoma City Thunderi korvpallimeeskond sõitis külla Euroliiga tipule Madridi Realile ja pidi lisaaja järel leppima 137:142 kaotusega. Normaalaeg jäi viiki 126:126.

title: Video: Real viskas hullumeelses mängus Oklahoma City korvi koguni 142 punkti

maintext:
Suvel Kevin Durantist ilma jäänud ja Serge Ibaka Victor Oladipo, Ersan Ilyasova ja Domantas Sabonise vastu vahetanud Thunder võitis esimese veerandaja 33:19 ning enne neljandat perioodi oldi veel ees 95:87.
Hooaja esimese kontrollmängu pidanud Thunderi liider Russell Westbrook sealtmaalt enam väljakule ei tulnud ja Real suutis tänu Sergio Llulli viimaste sekundite kolmepunktiviskele mängu lisaajale viia. Vahetult enne seda tabas Reali äär Andres Nocioni kolmest vabaviskest kaks, aga otsustas viimase meelega mööda visata ja pärast ründelauda suudeti pall toimetada just Llullini. Hispaania koondise tagamees oli tabava kolmesega lõpetanud ka teise ja kolmanda veerandaja.
Lisaajal tõusis Reali poolt seitsme punktiga esile ameeriklasest eesliinimängija Othello Hunter. Kogu mängu peale oli 20 kolmepunktiviset tabanud Reali resultatiivseim Jaycee Carroll 24 punktiga, Llulli arvele jäi 22 ja Hunteri kontosse 19 punkti. Thunderile tõi Victor Oladipo 34 punkti, Enes Kanter lisas 29 punkti ja 10 lauapalli.
Video Llulli korvidest ja Oladipo võimsast pealtpanekust:


description: Eesti jalgpallikoonis kogunes täna esmakordselt uue peatreeneri Martin Reimi käe all. Reim tõdes, et enne reedest matši Gibraltariga ei ole võimalik suurt revolutsiooni teha, kuid plaan eelseisvaks on olemas.

title: Reim: vaja on väljakul mängijaid, kes on tõesti valmis kodumaa eest surema

maintext:
«Peame nüüd järgmiste päevadega taktika paika saama. Mängijatele on vaja edasi anda plaan, mida tahame väljakul näha,» rääkis Reim koondise kogunemisel. «Praeguses seisus saavad paljud koondislased koduklubides palju mänguaega. See on kindlasti positiivne. Seega on oluline mõne mehe puhul värskuse tagasi saamine. Nende paari päevaga ei ole võimalik kedagi järsku supervormi viia.»
Reim tõdes, et esmatähtis on positiivse õhkkonna loomine ja mängijate silmadesse sära toomine. «Kui ei ole head emotsiooni, siis asjad ei tööta. Motivatsiooni on vaja. Vaja on väljakul mängijaid, kes on tõesti valmis kodumaa eest surema,» tõdes peatreener, et eelkõige tuleb üles kloppida meeskonna võitlusvaim.
Reedese kohtumise eel on paaril mängijal ka tervisega probleeme, kuid kellegi osalemine valikmängus ei ole praeguse seisuga välistatud. Lisaks Konstantin Vassiljevile on probleeme ka Ats Purjel ja Sergei Mošnikovil.
«Kui mõni mängija ei ole tõesti reedel 100 protsenti valmis mängima, siis võib juhtuda, et hoidame teda esmaspäevaseks matšiks Kreekaga,» märkis Reim.


description: Saku Suurhallis peetava Tallinn International Horse Show raames toimus täna suurejooneline kasakate ratsutamisetendus.

title: Galerii: suurejooneline kasakate ratsutamisetendus

maintext:
Nii Euroopas, Ameerikas, Araabias kui Aasias rohkelt esinenud showrühm sai alguse 1991. aastal Ukrainas, kui asutati kasakate ratsakool. Showrühma liikmed treenivad koolis tulevate põlvede noori kasakaid ning osalevad tihti ka filmides kaskadööridena.
Kasakate ratsakoolis õpivad lapsed esmalt selgeks ratsutamise põhitõed ning alles seejärel saab järk-järgult kasakate trikke omandama hakata. Lastele hakatakse hobuste käsitlemisega seotud ohutuse põhimõtteid õpetama juba alates neljandast eluaastast. Alates seitsmendast eluaastast on noortel võimalik hakata osalema Ukrainas kaks korda aastas toimuvatel kasakate võistlustel nimega Djighitovka.
Kokku peavad lapsed ja noored Kiievi kesklinnas asuvas ratsakoolis veetma vähemalt kolm tundi päevas. Koolituse raskus varieerub sõltuvalt lapse vanusest ning füüsilise ettevalmistuse tasemest. Tunnid ei ole siiski üksnes praktilist laadi, vaid palju omandatakse ka teoreetilisi teadmisi hobustest ning ratsutamiskunstist. Peale piisava kogemuse omandamist on 18-aastased noored lõpuks nii kaugel, et neil on võimalik kasakate showtrupiga esinemas käia.
Kokku töötab trupis hetkel 15 nais- ja meeskasakat, kuid koolis õppivate ratsanike hulk on oluliselt suurem.


description: Eesti jalgpallikoondis peab täna oma kolmanda kohtumise 2018. aasta MM-valiksarjas, kui koduväljakul minnakse vastamisi 2004. aasta Euroopa meistri Kreekaga. Tegemist on Martin Reimi teise mänguga Eesti peatreenerina, avamatšis teenisid eestlased reedel 4:0 võidu Gibraltari üle.

title: Täna: Eesti võõrustab Reimi teises mängus 2004. aasta Euroopa meistrit Kreekat

maintext:
Millal ja kus kohtumine toimub?
Eesti ja Kreeka kohtumine algab Lilleküla staadionil kell 21.45. Postimees.ee toob kohtumise põnevamad hetked lugejateni. Kui reedel oli võitu Gibraltari üle jälgimas 4678 pealtvaatajat, siis täna on ka staadionile oodata umbes 5000 inimest.
Kuidas on Eesti ja Kreeka varasemalt omavahel mänginud?
Eestlaste mõlema värava autoriks oli nüüdne abitreener Andres Oper.
Eesti ja Kreeka on seni kohtunud kahel korral ja mõlemal juhul maavõistlusmängus. Seega jagatakse täna esmakordselt omavahel punkte.
Esimest korda mängiti 1999. aastal Trikalas – kohtumine lõppes skooriga 2:2. Eestlaste mõlema värava autoriks oli nüüdne abitreener Andres Oper.
Teine omavaheline matš leidis aset 2001. aastal Ateenas, koduväljakul mänginud kreeklased noppisid 4:2 võidu. 39. minutiks 0:4 kaotusseisu jäänud eestlaste poolel tegid seejärel skoori Kristen Viikmäe ja Indrek Zelinski.
Kuidas on meeskonnad alustanud käimasolevat valiksarja?
Mõlemad meeskonnad on H-alagrupis pidanud kaks kohtumist. Eesti alustas valiksarja 0:5 kaotusega võõrsil Bosnia ja Hertsegoviinale. Reedel alistati koduplatsil aga 4:0 Gibraltar. Kreeklased alustasid teekonda Venemaa MMile 4:1 võiduga Gibraltari üle, viimati mängiti koduplatsil 2:0 üle Küpros.
H-alagrupi tabeliseis II vooru järel: 1. Belgia 6 punkti, 2. Kreeka 6, 3. Bosnia ja Hertsegoviina 3, 4. Eesti 3, 5. Küpros 0, 6. Gibraltar 0.
Keda oodata täna Eesti koondise algkoosseisus väljakule?
Eesti eeldatav algkoosseis kohtumiseks Kreekaga. / Pm
Kes on Kreeka koondise suurimad staarid?
Kreeka koondise ründestaar Kostas Mitroglou. / Scanpix
Kostas Mitroglou – 28-aastane Mitroglou on koondise ründeliidriks. Lissaboni Benfica mängumees on 12 koondise eest löödud väravaga praeguses koosseisus ainus, kel kirjas üle 10 värava.
Kreekas sündinud, kuid Saksamaal kasvanud ja seal mängumeheks sirgunud Mitroglou kerkis rahvusvaheliselt tuntud mängijaks Piraeuse Olympiacoses, kelle ridades ta on 6 korda kroonitud Kreeka meistriks.
2014. aastal siirdus Mitroglou ligi 15 miljoni euro eest Premier League’i klubisse Fulham (nüüdne Mattias Käidi tööandja pallib praegu aste madalamal), kuid Inglismaal jäi mehel läbilöök tegemata. Kirja läks ainult 3 mängu Inglismaa kõrgliigas. Seejärel siirdus ta taas Olympiacosesse. Nüüd mängib ta juba teist hooaega resultatiivselt Lissaboni Benficas (portugallased maksid ründaja eest 7 miljonit eurot), kevadel võideti ka Portugali meistritiitel.
Sokratis Papastathopoulos – 28-aastane Dortmundi Borussia keskkaitsja on ka koondise üheks tugitalaks. Ateena AEK noortesüsteemist välja kasvanud mängumees jõudis Saksamaale läbi Itaalia, kus ta oli põhimeheks Genoa ridades. Saksamaal tegi Papastathopoulos esmalt kaks edukat hooaega Bremeni Werderis ning nüüd on ta juba neljandat hooaega põhikeskkaitsja Dortmundi Borussias.
Vasilis Torosidis – 31-aastane koondise kapten pallib nüüdseks Serie A tiimis Bologna. 86 koondisemänguga on ta kreeklaste praeguse koosseisu kõige kogenum mängija. 8 väravaga aga teine väravakütt Mitroglou järel.
Karjääri jooksul peamiselt Piraeuse Olympiacoses ja AS Romas tegusid teinud mees võib pallida ka keskväljal, kuid praegu on ta koondises hõivanud paremkaitsja positsiooni.
Kui kõva koondis kreeklastel on?
Kreeklased tähistamas 2004. aastal EM-tiitli võitmist. / Scanpix
Kreeka jalgpalliga seoses meenub koheselt kindlasti 2004. aasta, kui nad vastu kõiki ootusi krooniti Portugalis toimunud EMi-finaalturniiril Euroopa meistriteks.
Tegemist on nende jaoks aga ka kaugelt parima tulemusega. EM-finaalturniiridel on kokku mängitud 4 korral ja paremuselt järgmised tulemused on 1980. ja 2012. aastal 8 parema sekka jõudmine.
MMil on mängitud 3 korral ja alagrupist on edasi murtud ainult 2014. aastal, kui kaheksandikfinaalis kaotati penaltiseeria järel Costa Ricale.
Viimati toimunud 2016. aasta EM-valiksari oli nende jaoks aga tõeline košmaar, kui kahel korral jäädi alla Fääri saartele. Lõpuks jäädi kuueliikmelises alagrupis viimaseks. Ainus võit teeniti viimases voorus 4:3 Ungari üle. Viigipunktid saadi veel mängudest Rumeenia, Soome ja Ungariga.
Mullu oktoobrist juhendab kreeklasi 51-aastane sakslane Michael Skibbe ning tulemused on läinud paremaks. Tema käe all on kokku mängitud üheksa mängu: kirjas on viis võitu, üks viik, kolm kaotust. Seejuures on võidetud viimased neli matši.
Mida rääkisid peatreenerid enne tänast mängu?
Kreeka jalgpallikoondise peatreener Michael Skibbe (paremal). / Scanpix
Michael Skibbe (Kreeka): «Meie eesmärk on teenida sellest kohtumisest 3 punkti. Meie viimane EM-valiksari läks väga halvasti (Kreeka kogus 6 punkti ja jäi alagrupis viimaseks, kahel korral kaotati Fääri saartele). Tahame kokkuvõttes sel korral mängida kindlasti paremini.
Mul oli koondisega piisavalt maavõistlusmänge. Oleme saanud ka mängijatega palju rääkida. Minu jaoks on oluline, et kõik mehed mängiksid südamega oma riigi eest.
Iga uus peatreener tuleb uute ideedega ja sellisel juhul võib stiil muutuda. Alati on väljakul siiski 11 meest. Teame, et Eesti mängis paar päeva tagasi hästi.»
Eesti jalgpallikoondise peatreener Martin Reim. / Tairo Lutter
Martin Reim (Eesti): «Kahe kohtumise vahe on suhteliselt lühike. Viimase minutini on vaja seega vaadata, millises seisus keegi on. Kindlasti tuleb rohkem kaitsetööga tegeleda. Ainult kaitsvaid mängijaid kindlasti väljakule ei pane. Võib olla tuleb mõnele mehele natuke puhkust anda ja mõned positsioonid asendada värskete jalgadega meestega.
Kreeka on füüsiliselt hästi võimas võistkond. Nende puhul ei ole ainult jooksuvõimus, vaid nad on kehaliselt võimsad. Esimeses kahes valikmängus on nad vastase murdnud sellega, et nad palju duelle võitnud ja mõned lihtsad väravad saanud. Peame olema hästi valmis. Loodame, et homme näete ka seda. Neil on nõrku kohti, kust neid nõelata. Võimatut ei ole midagi.»
Mida rääkisid Eesti koondislased videointervjuudes pärast Gibraltari alistamist?
Mattias Käit:
Mattias Käit Allikas: Postimees
Konstantin Vassiljev:


description: Eeloleval nädalavahetusel sõidetakse Kataloonias autoralli tänavuse MM-sarja 12. etapp ehk Kataloonia ralli. Taas saab kaasa elada ka eestlastele, sest WRC-klassis on rajal Ott Tänak ja Raigo Mõlder, WRC2-klassis saavad aga jälle võimaluse oskusi näidata Sander Pärn ja tema britist kaardilugeja James Morgan.

title: Otse: Ott Tänaku päev Hispaania rallil sai kurva alguse

maintext:
Neljapäeva õhtuse publikukatse võitnud Tänak kaotas reede hommikul palju aega. Teisel kiiruskatsel kaotas ta Thierry Neuville'ile 41,7 sekundiga. Kokkuvõttes hoiab Tänak üheksandat kohta. Eestlane ütles ralliraadiole, et tal on probleeme diferentsiaaliga ning lisaks segab ka teel olev rohke vesi, mis ei luba sõita kiiremini kui kolmanda käiguga.
321 km pikkusele Kataloonia rallil testikatse sõidetakse neljapäeva hommikul, avakatse toimub sama päeva õhtul Eesti aja järgi kell 19.06. Reedel alustatakse kella 11 ajal ja kavas on kuus katset, kusjuures neist neli sõidetakse kruusal, kahel vaheldub teekate aga asfaldi ja kruusa vahel. Laupäeval on kavas kaheksa ja pühapäeval veel neli katset. Postimees hoiab lugejaid ralli käiguga jooksvalt kursis.
________________________________________________________________________
Ajakava
Neljapäev 13.10
SS1 Barcelona (asfalt) 3.20 km, kell 19.06
Reede 14.10
SS2 Caseres 1 (kruus) 12.50 km, kell 11.08
SS3 Bot 1 (kruus) 6.50 km, kell 11.36
SS4 Terra Alta 1 (kruus ja asfalt) 38.95 km, kell 12.11
SS5 Caseres 2 (kruus) 12.50 km, kell 15.18
SS6 Bot 2 (kruus) 6.50 km, kell 15.46
SS7 Terra Alta 2 (kruus ja asfalt) 38.95 km, kell 16.21
Laupäev 15.10
SS8 Vilaplana (asfalt) 6.28 km, kell 09.10
SS9 Alcover-Capafonts 1 (asfalt) 19.93 km, kell 09.49
SS10 Querol 1 (asfalt) 21.26 km, kell 11.21
SS11 El Montmell 1 (asfalt) 24.14 km, kell 12.03
SS12 Alcover-Capafonts 2 (asfalt) 19.93 km, kell 14.57
SS13 Querol 2 (asfalt) 21.26 km, kell 16.29
SS14 El Montmell 2 (asfalt) 24.14 km, kell 17.11
SS15 Salou (asfalt) 2.24 km, kell 19.00
Pühapäev 16.10
SS16 Pratdip 1 (asfalt) 19.30 km, kell 08.24
SS17 Duesaigües 1 (asfalt) 12.10 km, kell 09.13
SS18 Pratdip 2 (asfalt) 19.30 km, kell 11.39
SS19 Duesaigües 2 (asfalt, punktikatse) 12.10 km, kell 13.08


description: Kired Norra suusastaari Therese Johaugi ümber ei taha vaibuda. Juhtumi osas on nüüd konkreetsemalt sõna võtnud ka Rahvusvahelise Suusaliidu FISi president Gian Franco Kasper, kes teatas, et Johaugi liiga leebe kohtlemise korral kavatsevad nad sekkuda.

title: FIS saatis Norrale tõsise hoiatuse

maintext:
Kasper andis Söldenis intervjuu Norra väljaandele Dagbladet ja rääkis, et esmalt oodatakse ära norralaste enda käigud. Praeguseks on Johaugile määratud kahe kuu pikkune võistluskeeld.
«Praegu peavad norralased leidma olukorrale lahenduse. Kui see ei ole adekvaatne, siis peab FIS või (Rahvusvaheline Antidopinguagentuur) WADA sekkuma. Peame sekkuma, kui midagi ei tehta või tehakse liiga vähe,» rääkis Kasper.
«Kõige tähtsam on saada nüüd paika konkreetsed faktid. Kui Johaug on süüdi, siis peab ta saama nelja aasta pikkuse võistluskeelu. Selles ei ole küsimust,» teatas Kasper. «Samas on ka temal võimalik otsus vaidlustada ja seejärel võidakse kohtus karistust ka lühendada.»
Norralastele muidugi Kasperi sellised väljaütlemised ei meeldinud. Norra Suusaliidu president Erik Röste teatas NRK-le, et ta on Kasperi sõnades pettunud, kuna uurimine seoses Johaugi juhtumiga alles käib ja lõplikku karistust ei ole veel ju määratud.


description: Vormel-1 autod kihutavad sel nädalavahetusel Mehhiko pealinnas Mexico Citys. Kahe esimese vabatreeningu põhjal tõotab tulla tavapärasest tasavägisem võistlus, sest Ferrarid on näidanud seniste suveräänsete liidrite Mercedestega võrdväärset kiirust.

title: Ferrarid on Mehhikos esialgu sama kiired kui Mercedesed

maintext:
Rosberg vastas Ecclestone'i ebamugavale kommentaarile
Nädalavahtusel sõidetakse vormel-1 Mehhiko GP. MM-sarja liider Nico Rosberg on saanud kriitikat, et ta ei ole maailmameistriks saamiseks piisavalt põnev isiksus. Sellise avalduse on teinud ka vormeliboss Bernie Ecclestone. Rosberg on aga vanahärraga kohtunud ning meedia olevat Ecclestone’ist valesti aru saanud.
Kas poolsoomlasest saaks vääriline vormel-1 sarja maailmameister?
Kolm etappi enne vormel-1 sarja hooaja lõppu on oma esimesele tiitlile lähedal Mercedese piloot Nico Rosberg. Rosberg edestab tiimikaaslast Lewis Hamiltoni 26 punktiga, ehk kui Hamilton võidab kõik järelejäänud etapid, siis piisab praegusel liidril meistritiitli võitmiseks kahest teisest ja ühest kolmandast kohast. Seejuures on aina enam hakatud rääkima, kas Rosberg oleks ikka vääriline maailmameister.
Hamilton võitis USA etapi ja vähendas Rosbergiga vahet
USAs Austinis peetud vormel-1 etapil teenis kindla võidu Mercedese piloot Lewis Hamilton. Teisena tuiskas üle finišijoone tema tiimikaaslane Nico Rosberg ning kolmandana tõusis poodiumile Daniel Ricciardo Red Bullil. Hamilton on nüüd MM-sarjas võitnud karjääri jooksul 50 etappi. Austini vormel- etapi lõppseis: 1. Lewis Hamilton, 2. Nico Rosberg, 3. Daniel Ricciardo, 4. Sebastian Vettel, 5. Fernando Alonso, 6. Carlos Sainz, 7. Felipe Massa, 8. Sergio Perez, 9. Jenson Button, 10. Romain Grosjean. MM-sarja üldarvestuses jätkab liidrina Rosberg, kes edestab kolm etappi enne hooaja lõppu Hamiltoni 26 punktiga. MM-sarja üldseis Austini etapi järel: 1. Nico Rosberg 331 punkti, 2. Lewis Hamilton 305, 3. Daniel Ricciardo 227, 4. Sebastian Vettel 177, 5. Kimi Räikkönen 170, 6. Max Verstappen 165, 7. Sergio Perez 84, 8. Valtteri Bottas 81, 9. Nico Hülkenberg 54, 10. Fernando Alonso 52.